text:
Accion 21 a completa e firmanan rekeri pa bay Eleccion 2021
Diamars, 11 di Mei. Awe Accion 21 a colecta e firmanan necesario pa participa den eleccion dia 25 di Juni 2021. Lider di partido Miguel Mansur hunto cu e 13 candidato riba e lista a gradici un y tur cu a firma pa duna Accion 21 e oportunidad pa trece cambio, progreso y mehoracion pa Aruba. E team a bishita e tres localidadnan pa firma Censo, MFA Noord, MFA Savaneta y apenas den e di dos dia di coleccion di firma, nan a surpasa e cantidad oficial pa sigui e caminda pa eleccion. Esaki ta demostra cu pueblo kier un partido nobo, un partido progresista y liberal pa para pa nan.
Accion 21 ta preparando su mes pa presenta e programa di partido y asina cuminsa e campaña pa e eleccion venidero. Nan ta bay haci uzo di un combinacion di e plataforma digital y tambe sali riba caya pa combersa cu pueblo cumpliendo cu e medidanan estableci di COVID-19.
E lista di Accion21 ta integra pa 14 candidato cu experticio den diferente areanan pero cu ta lucha pa e mesun meta, hiba Aruba dilanti.
- Miguel Mansur
- Daphne Lejuez
- Gerald Vingal
- Cristian Soto Garcia
- Diego Acevedo
- Flora Petronilia
- Zoraida Conijn Berkel
- Mitchell Ho-Asjoe
- Tony de Jonge
- Hans Zaandam
- Edmar Gietel
- Raymundo Dijkhoff
- Leonardo Maduro
- Leonardo Figaroa


c: text/html

text:
KNMI
E KNMI ta sòru pa e notisia meteorológiko i sísmiko pa Hulanda Karibense. Riba e KNMI-website separá pa Hulanda Karibense tin entre otro e pronóstikonan di tempu pa e habitantenan di Hulanda Karibense i informenan spesífiko pa aviashon i nabegashon.
Ora ta trata situashonnan ekstremo - manera orkan, olanan haltu i inundashonnan dor di hopi áwaseru – e KNMI ta duna atvertensianan i konsehonan na e gezaghèbernan, e Representante di Reino, kordinadónan lokal di krísis i e Sentro di krísis Nashonal (NCC) di e Ministerio di Siguridat i Hustisia. E KNMI ta traha estriktamente ku servisionan meteorológiko den e region i ku Météo France.
Meternan sísmiko
Na Sint Maarten, Sint Eustatius i Saba tin meternan sísmiko di e KNMI pa registrá sismonan, den real taim. E red aki di meternan ta spesialmente instalá pa monitor e aktividat sísmiko di e volkannan Mount Scenery i Quill. Tambe e ta wòrdu usá pa eventual espektativanan di tsunami.

robotstxt: allowed

filter: keep


text:
WILLEMSTAD – Tin indikashon ku e frumunan independiente lo no tin otro eskoho ku ta di drenta servisio di Fundashon Duna Lus, ku ta eksihí pa frumunan respetá e reglanan pa por funshoná den Kraamkliniek. Aktualmente tres di e seis frumunan na Kórsou, ta den servisio di Fundashon Duna Lus (Kraamkliniek) i tres ta traha independientemente.
E frumunan independiente ta pendiente di un veredikto final den e kaso ku nan a entamá kontra di Fundashon Duna Lus, relashoná ku e opheshonnan ku nan tin kontra dje kòntrakt ku e Fundashon ta ofresé nan pa drenta servisio.
Presidente di direktiva Eduard Eleonora a splika Dulce Koopman kua ta e reglanan ku Kraamkliniek ke pone pa e frumunan
Fundashon Duna Lus no ke mas pa e frumunan drenta sin regla i ehersé nan funshon den e klínika na Rio Canario. For di 2009, Kraamkliniek a pone e reglanan i purba di yega na un akuerdo ku e frumunan, sín éksito.
Fundashon Duna Lus a manda un karta pa e frumunan dos luna pasá ku e partisipashon ku esei ta último bia ku el a negoshá i e negoshashonnan a para. E frumunan a ninga di firma e akuerdo i nan a bai hues. Hues a duna un sentensia temporal.
Kraamkliniek tambe lo mester kumpli ku reglanan. “Entre otro nos mester perkurá pa un akomodashon i pa personal ku ta asistí e frumunan ta bon eduká”. Asina Eduard Eleonora a enfatisá.
Algun tempu pasá gobièrnu a disidí ku tur frumu nobo ku ke bai traha na Kraamkliniek, mester drenta servisio di Fundashon Duna Lus.Esaki ta krea posibilidat pa drecha e kalidat. Eleonora:” Mi ta kere esei ta un bon desishon di gobièrnu i di SVB. Ora bo ta profeshonal bo mester traha tambe na un kaminda profeshonal.”
7 di februari ora ku hues ta duna su veredikto final, e ta invitá Inspektor di Salu, Gersji Rodrigues, pa duna su punto di bista riba e kaso.
Outor Dulce Koopman


text:
E kostonan di PPS-e ta basa riba peso, midi, medio di transporte, destinashon i tambe e diferente opshonan ku tin manera buska, entrega i segura pakete.
Preis pa transporte Aereo ta wordu determina dor di volumen esta peso, largura, hanchura i haltura di e merkansia. Preis pa transporte Maritimo ta wordu determina pa kaha of pa meter kubiko.
Preisnan ta ekslui impuesto
Nos departamentu di kliente por yudabu ku kalkulashon di impuesto adelanta si tin un faktura. Naturalmente na final ta douane ta esun ku mester bai di akuerdo ku esaki.
Prices ta inklui of eklsui impuesto riba servisio manera indika;
Na Aruba BBO, Bonaire ABB and in Curaçao OB


text:
Minister, a pasa 7 dia cu un parlamentario hulandes a culpa bo gobierno y esun anterior di escandolanan cu corrupcion y ainda bo no a reacciona! KIKO BO TA WARDA?
KIKO BO TA WARDA??????? Sea bo ta sera nan of baha na awa! Ta basta cu ladronicia di placa di pueblo y cu politiconan hulandes ta insulta nos pais! ELA BISA CLARAMENTE SERLIMAR! Kiko e sa cu abo no sa of no kier sa? Pa pueblo mes of hasta kizasa un ciego mes bisabo? BASHA ABAO! Be a MAN not a MOUSE!
Nota di redaccion: Opinionnan expresa den e remetido aki no necesariamente ta opinion di redaccion di awe24.com.


text:
Oranjestad – conversando cu Sr.Glenbert Croes parlamentario pa Mep e la splica nos cu awe e la participa den un reunion di parlamento y a trata hunto cu ministro di cultura y hunto cu e commission di bandera cu a wordo institui den tempo di ex ministro Ramon Lee,y tambe combina cu e comision bow di e gobierno di Avp unda ta biba e deseo di uniforma e uso di e color di bandera corecto,cual bandera mester e respet maximo cu e colornan cu e ta wordo imprimi y traha mester wordo usa den un forma official.
Sr.Glenbert Croes ta sigi amplia e informacion aki via nos Player :


text:
Oranjestad-Diaranson Minister Otmar Oduber tabatin un conferencia di prensa pa anuncia e cambionan cu lo bay tin den gerencia di Aruba Airport Authority N.V. Aki el a anuncia oficialmente e retiro di e actual Director General Peter Steinmetz, kende lo permanece na Aruba pa asumi un reto nobo riba.
E mandatario a indica cu algun siman pasa ora a anuncia cu lo bin cambio, diferente speculacion a bin dilanti, pero awor el a haya oportuno pa hunto cu e Director General actual, Sr. Steinmetz, na un forma oficial anuncia cu entrante 1 di septemer venidero Sr. Steinmetz no lo ta ocupando e posicion ey mas.
Tambe Minister Oduber a comenta cu e idea aki tabata draai den cabez di Sr. Steinmetz pa algun luna caba y a conversa cune riba dje caminda a toca tambe e tema di su permanencia na Aruba unda cu posiblemente e lo por ta involucra den yuda Gobierno cu diversificacion di nos economia.
Papiando di Sr. Steinmetz, e mandatario a bisa cu el a siña conoce for di oposicion unda cu nan tabatin wowonan hopi skeri hopi biaha riba funcionamento di Schiphol y su rol den aeropuerto y cambionan den statuut y contrato cu tabatin den pasado. Ora Otmar Oduber a asumi posicion di Minister el a siña conoce Sr. Steinmetz di cerca y ta admiti cu den e promer lunanan e no tabata facil, pero despues a cuminsa conoce otro mas, reuni cu otro mas y conversa mas cu otro.
Sr. Steinmetz a yega Aruba na aña 2004 cu un contrato di 2 aña cu posibilidad di extension di 1 aña y awe, 10 aña despues ainda e ta na nos isla. El a forma su bida na Aruba y Minister Oduber a bisa cu ta contento di por mira e trayectoria cu tabatin den nos aeropuerto.
“Un persona cu na tur nivel pa loke ta trata nos aeropuerto, riba e parti organisatorio, riba e parti financiero y riba e parti di embeyecimento di nos aerpuerto a traha cu alma y cuerpo y por a mira cambionan grandi den aeropuerto cu nos conoce awe compara cu aeropuerto di e tempo ey”.
Riba e parti di organizacion por mira un structura completamente nobo di concesion, e core di e business di aeropuerto a wordo identifica y a wordo poni bek riba un liña. Pa e parti financiero a crea un instancia cu ta gana hopi placa, Minister Otmar Oduber a declara. El a añadi cu si mira e sumanan cu ta wordo paga na Gobierno na dividendo, por bisa cu den e ultimo 9 añanan ta papia di riba 48 miyon Florin. Tambe por mira e renovacion cu a tuma lugar cu na momento cu a tuma e decision y bisa cu aerpuerto mester bira uno mas amigabel y mas di servicio, inversionnan cuantioso a wordo haci.
Awe tin un aeropuerto cu no solamente ta funcional y financieramente solido, pero tambe ta representa nos pueblo di Aruba y e “One Happy Island” cu tanto nos ta propaganda.
A menciona cu algun luna pasa a incia un proceso pa loke ta trata e refinanciamento cu mester tuma lugar di nos aeropuerto y e inicio di un masterplan cu a wordo traha riba dje, cual a haya aprobacion di Hunta di Comisario y cu lo mester hiba nos aeropuerto den e proximo 10 pa 15 aña na e siguiente etapa di un aeropuerto moderno, un aeropuerto cu por acapara e cantidad di hende cu nos ta ricibiendo. E refinanciamento aki por ta posibel danki na e pagonan adelanta cu a wordo haci den 2013y awor ta den proceso pa crea un financiamento a largo plazo.
Minister Otmar Oduber a gradici Sr. Steinmetz pa tur e trabounan haci y a desee hopi exito den futuro cu su reto y decisionnan nobo na Aruba mes, cu el a haci su cas, su hogar. “Nos lo purba haci uso mas tanto posibel di su talentonan sigur mirando cu nos kier exporta for di Aruba e conocemento riba turismo y maneho di aeropuerto den e region aki”.
Mientras tanto a identifica e persona cu lo mester bay ocupa e posicion di guia nos aeropuerto den e siguiente fase. Minister a reuni cu e persona aki cu ta sali for di e famia di Schiphol. E tabata asocia na New York cu e operacionnan di Schiphol y den simannan nos dilanti lo wordo presenta na comunidad di Aruba.
Minister Oduber a yama bon bini na e persona cu ta bay carga e responsabilidad di nos aeropuerto bou di e structura nobo. A scohe pa un modelo identico na esun cu tin na Hulanda: 3 director bou di un director general.


text:
WILLEMSTAD – Doño di loteria Robbie dos Santos di Robbie’s Lottery no ta komprondé dikon ta nèt e nan ta gara den e kaso Bientu pa benta di lòt ilegal. “Mi sa ku e manera di hasi ei fiskalmente no ta korekto, pero tur e añanan ei no a hasi masha kaso. Gobièrnu di Kòrsou nunka no a reakshoná.”
Riba e promé dia di e tratamentu di e kaso pa kontenido no ta ninga ku Dos Santos tabatin buki di number separá. E echo ku riba e bukinan ei ku number falsu tambe tabatin pará ‘Wega di number di Kòrsou’, e nòmber ofisial di e loteria, Dos Santos no ta haña straño. “Pakiko nò?
Wega’ ke men hasi wega. Ken ku kumpra un number riba kaya sa ku ta number falsu.”
Dos Santos tambe ker a deliberá ku belastingdienst tokante e haltura di e impuesto atrasáku e mester paga awor, pasobra no a paga impuesto riba volúmen di benta ni di ganashi, pero e inspektor a indiká ku e ke warda e kaso penal promé. Tambe a keda sin deklará entrada i kapital serka belastingdienst, Dos Santos ta bisa ku e no sa kuantu. “Mi no ke bisa ku evashon di impuesto ta bon pero lástimamente ta esei ta mi destino den e negoshi di loteria.”
Testigu
Den e kaso Biento wes Ter Berg a tende sigur sinku testigu; kada un ta konfirmá ku tur kaminda na Kòrsou tin benta di number ilegal pa diferente doño di loteria. Entre nan e èks presidente di Fundashon Wega di Number Kòrsou Marius Römer: “Tin mas loteria sin pèrmit ku tin loteria ku pèrmit. Asina Pais Kòrsou ta pèrdè mas ku shen mil florin pa aña.
Outor Anneke Polak


text:
Reconociendo nos Arubianonan nobo den cuadro cu celebracion di 18 di maart, nos a combersa cu Jose Lecler, 49, naci na Santiago, Republica Dominicana.
Sr. Lecler ta un park ranger na Parke Nacional Arikok anto tin actualmente 23 aña bibando na Aruba. Despues di algun aña trahando manera security guard na banco, el a haya un otro oportunidad na Parke Nacional, el a conoce un dama, casa y haya su nacionalidad Hulandes.
“Mi a bin cu e meta pa busca un miho bida”, e ta bisa Bon Dia. El a bini via di famia cu tabata residencia akinan caba, anto asina el a cuminsa custumbra cu e cultura manera cu el a yega. “Mesora mi a cuminsa check e historianan di Aruba, e corantnan y cosnan asina.” Sr. Lecler ta bisa cu ya cu e tabata tin famia na Aruba, nan tabata semper bis’e con dushi nan tabata pasando, con chikito y bunita e isla ta anto bon pa traha. “Ya asina mi tabata tin mente na Aruba so prome cu e otro islanan”, e ta bisa.
Idioma y cultura
E diferencia di cultura entre nos isla cu Republica Dominicana no ta mucho grandi. Nos clima ta casi mescos, y nos ta semper conecta den un forma of otro via diferente tipo di cuminda y tradicionnan cu nos ta comparti. Sr. Lecler por papia y compronde Papiamento manera un Arubano mes.
E prome cos cu sr. Lecler a nota ora el a yega, ta con chikito en berdad Aruba ta den comparacion cu Republica Dominicana. Pero tambe e ta bisa, el a ripara con lihe bo por integra den e comunidad si bo ta pone di bo parti. “Di biaha bo por conecta cu diferente tradicion cu tin, tradicionnan di afo y di akinan mes.” E ta bisa cu e dificultad mas grandi pe tabata e decision pa cuminsa siña e idioma. E ta pensa cu nada ta dificil den cualkier pais cu bo ta yega, mas grandi ta pa tuma e iniciativa. “Ora bo tuma e iniciativa tur cos ta bay facil”, e ta expresa.
Sr. Lecler tin cu entre otro guia turistanan den areanan di Parke Nacional anto e ta bisa cu pa siña Ingles mes tabata hopi facil pe. Hulandes ta unda e tin poco dificultad, pero Portugues tambe e ta siñando domina.
Integracion
Na Parke Nacional – unda e tin casi 17 aña trahando – sr. Lecler a haya varios oportunidad pa sigui crece te cu e ta un di e top rangernan envolvi den e proyecto di raton di anochi por ehempel. Ora nos a puntr’e kico ta locual ta inspira mas di su trabao na parke, e ta contesta: ‘E naturalesa’. E ta bisa cu e fauna y historia di Aruba, como tambe e trabao cu e ta haciendo, ta cosnan cu e ta reconoce y aprecia masha hopi. Trabao di e rangers na parke ta encera entre otro pa mantene cual ta un 18% di Aruba mas o menos, protege naturalesa y yuda turistanan siña mas di e cultura y paisahe di nos isla.
Sr. Lecler finalmente ta conseha na cualkier persona cu por tin dificultad pa integra cu e comunidad di Aruba, pa ‘pone di su parti’. Algo cu ta yuda hopi na inicio ta pa bay cierto eventonan cultural anto no tene miedo pa ‘be in the mix’ y envolve bo mes mas cu desaroyonan local, segun e ta bisa. Sr. Lecler ta sinti su mes na cas, e ta sinti agradecido cu Aruba y su meta ta pa sigui duna kico mas e por duna na e isla.


text:
SANTA CRUZ – Lider di MEP den parlamento durante debate cu minister Dowers a enfoca hopi riba hobennan problematico y cu ta cai den e circuito di criminalidad. Mas y mas hoben di edad jong ta drenta gang, ta involucra den violencia of ta comete atraco. Locual a hala hopi atención tabata na momento cu Lider di MEP a bisa cu ya no por manda hobennan problemático Corsou mas, pasobra Aruba no ta paga su cuentanan eynan, y ya a cuminsa manda cliente Aruba bek. E minister no kier a contesta e pregunta con grandi e debe ta y con lo soluciona esaki. Evelyn Wever-Croes a hasi hopi pregunta con ta para cu tres di e instancianan cu ta encarga cu cuido di nos hobennan.
Voogdijraad: ta un departamento cu falta masha hopi personal, y awor ta kitando mas trahador social; si awor caba nan no tin suficiente hende pa hasi e trabou, dicon ta kita mas? Tin centenares di caso pendiente, algun desde 2012, pero e minister no kier a duna e parlamentario cifras exacto di cuanto caso tin pendiente, y con esaki ta influencia bienestar di nos hobennan.
Fundacion Guiami: tin apenas dos persona ta traha, y no por cu tur e trabou, y sin un aprobacion di e fundacion aki no por brinda ayudo na hobennan ni nan famia. Cuanto caso tin pendiente e minister no kier a divulga, ni tampoco con e lo soluciona e problema aki.
Orthopedagogisch Centrum (OC): e cas aki den cual ta ubica e hobennan, ta completamente yen y tin lista di espera largo. Cuanto hende ta riba e lista di espera, e minister no kier a bisa, ni tampoco con e ta bai soluciona e problema aki. Unico cos cu e minister a bisa ta cu mundialmente e OC-nan ta bahando cantidad di cama, pero esey ta OC-nan cu semper tabata tin suficiente lugar, y no manera e caso na Aruba.
“Nos tur conose e problema di criminalidad bou di nos hobennan si nos no actua, nan ta drenta circuito di criminal. Tin listanan di espera hopi largo na cada un di e instancianan ey, y ami kier wak accion wordo tuma mesora. Lamentablemente e minister mes no a mustra interes. P’e esaki no tin prioridad, y mi ta lamenta esey. Mi a segura e minister cu e por conta riba nos sosten pa kita placa di otro caminda y ubike den su ministerio, pa e por yuda e hobennan aki. Nos a hasie caba na juni 2012 caminda nos a saca 8.9 miyon for di otro gasto di gobierno, y ubike den ministerio di husticia pa yuda e minister combati criminalidad, pero e fraccion di AVP a vota contra! Nos kier mira un solucion, pasobra e realidad na Aruba ta doloroso.
Fraccion di MEP ta reuniendo cu varios instancia den nos comunidad pa scucha nan experiencianan, y especialmente pa scucha con por yuda nan. E tipo di reunionnan aki ta sumamente fructifero pa nos prepara pa tipo di reunionnan asina, y tambe pa tratamento di presupuesto. Nos ta wordo critica door di cierto parlamentarionan cu nos no tey pa reunionnan interno, pero nos ta duna prioridad na conoce e dolornan real den nos comunidad. Aruba merece mihor, nos hobennan merece mihor, y pesey nos kier pa prioridad wordo duna na nan”, lider di MEP Evelyn Wever-Croes a duna di conoce.


text:
GOBIERNO MESTER BAHA PROME CU ZINK ARUBA MAS AINDA!
Updated: Feb 16
Betico Croes d.f.m. den un sclamacion di frustracion y desespero a denuncia su propio gobierno cu no tabata sirbi interes general. Aruba ta pasando door di un periodo sumamente difícil, NO pa motibo di e pandemia so pero pa motibo di mal gobernacion, corrupcion di dia cla y un falta enorme di vision, liderazgo, moralidad y husticia. Un gobierno mediocre cu a priminti di tin e solucion pa e megadebe cu ela hereda y sinembargo a presenta como unico logro entrega di nos autonomia.
Te ki dia nos mester sigui acepta corrupcion di dia cla door di miembronan di e gobierno POREDmep? E ta un berguensa nacional pa constata cu tin investigacion contra diferente minister di e gobierno anterior y den 3 aña di e gobierno actual, parlamentarionan mester a tuma nan retiro y a manda un Minister cas pasobra e tabata papia e berdad. Un berdad cu no tabata cumbini e gobierno, pasobra elo a trece nan den problema cu Otmar Oduber. Un persona cu ta wordo investiga tambe pa posibel casonan di corupcion.
Pakico UPP ta urgi e gobierno pa entrega retiro? For di prome cu eleccion pasa UPP como unico partido politico a boga pa un “zakenkabinet”. E motibo ta cu UPP a premira cu pa Aruba sobrevivi e maneho devastador di e gobierno anterior(AVPOR) lo tabata necesario tuma medidanan menos popular manera Betico Croes a hasi despues di cierre di Lago. Betico Croes no a pensa riba e siguiente eleccion, pero a tene cuenta cu e bienestar general di e siguiente generacion. Historia a mustra cu e decision a resulta cu MEP a wordo exclui di e prome gobierno den e Status Aparte, pero e medida a scapa un deterioro financiero y na final di cuenta a fungi como fundeshi pa un desaroyo economico fenomenal.
E gobierno actual a faya riba tur tereno. A sucumbi pa e presion y abuso politico hulandes, pasobra no tabata tin e vision ni tampoco un Compromiso Nacional, manera Betico Croes SI a logra, pa por demonstra determinacion pa logra saca Aruba for di e cataclismo cu e gobierno anterior a laga atras. A prefera di apoya un minister cu a hasi mofa di nos Estado di Derecho, enbes di para pa verdad, moralidad y husticia.
E cherry riba e bolo ta e dos casonan cu recientemente a keda trata door di Corte y na unda a keda exponi e maniobranan cu e gobierno actual a haci pa a retira un colega Minister cu kier a traha integro y transparente.
Parlamentarionan cu ta sostene e gobierno aki ciegamente y e Presidente di Parlamento a bai todo por todo, incluso haciendo uso di actonan penal, pa purba retira e Minister.
Ora cu “el tiro le salió por la culata” y nan a wak cu nan no a logra nan proposito, Conseho di Minister mes a usa mentira y astucia pa "schaakmat" e Minister y retir’e.
Pa esaki y hopi otro motibonan valido, UPP ta considera cu e gobierno actual POREDmep haci suficiente daño na pais Aruba y su Pueblo, y nan mester tene honor na nan mes y entrega nan retiro pasobra di e STEMPELPARLEMENT aki no por spera nada bon y lo percura pa NO zink Aruba mas ainda!


text:
Satisfecho i gradesido ku 20 aña selebrashon den Bònt. Awó ta pa Gobièrnu i sektor privá yuda konsolidá.
Satisfecho i gradesido ku 20 aña selebrashon den Bònt. Awó ta pa Gobièrnu i sektor privá yuda konsolidá.
Willemstad, Fundashon Bisiñanan Kontentu den Bònt ta mira patras ku hopi satisfakshon, anto ku sintimentu di gran orguyo ku durante 20 aña e organisashon aki por a duna forma i kontenido na Selebrashon di Dia di Bandera di Kòrsou. Nos ta yama danki pa e honor ku pa Kòrsou kompletu ku Bònt a bira e plataforma kaminda habitantenan di nos isla sea komo famia, amigu i of konosínan ta reuní pa selebrá i disfrutá di e dushi ambiente. E selebrashon e aña aki, esta djadumingu 2 di yüli 2017, a kulminá den su di 20 aniversario tipifiká pa su ambiente di pas i union total. Por papia aki di un partisipashon remarkabelmente grandi di Bonerianonan for di tur parti di Kòrsou, kendenan a bini na gran kantidat pa sostené Foyan Boys dirèkt for di Boneiru. Presensia di Grupo Foyan Boys lo suprayá e lasonan amistoso ku semper a eksistí entre nos Islanan. Di e forma aki nos ta demostrá e sentido di konvivensia entre habitante di Kòrsou i Bonaire ku rèspèt pa kada Isla su derecho pa outodeterminashon. Fundashon Bisiñanan Kontentu den Bònt generosamente ta yama danki na tur bisiña, eks habitante, pueblo di Kòrsou en general Bonerano i Arubianonan i tur doño di empresa i gobierno di Kòrsou ku a sostené esfuersonan pa suprayá union i pas tur aña den P.L. Jansenstraat”Bònt” na okashon di Dia di Bandera. Selebrashon den Bònt, nos di Fundashon ta konsider’é fruta di un komunidat maravioso ku ta duna rèspèt i honor na un di su símbolonan di identidat. 20 aña di selebrashon di Dia di Bandera den Bònt, práktikamente a enserá añanan di lucha i esfuerso kontinuo pa mantené e evento aki riba pia, anto garantisá kalidat di tur aspektonan organisatorio ku un evento asina ta rekerí. Nos semper a tene kuenta ku mester duna oportunidat na hóbennan, na grandi i chikí, na habitante i eks habitantenan di bario i tur hende na Kòrsou ku ke kompartí huntu ku nos den e espíritu di unidat rondó di nos bandera. Despues di e 20 añanan di eksperensia Fundashon Bisiñanan Kontentu den Bònt ke pone énfasis riba aspektonan manera inovashon, motibunan pa konsolidá e gran evento aki, pero tambe mas puntonan ku ta duna profundidat na nos identidat kurasoleño.
Fundashon Bisiñanan Kontentu den Bònt ta konsiente ku pa kuminsá mester por sigui konta ku tur habitante i eks habitante di P. L. Jansenstraat “Bònt”– Oranjestraat.


text:
KRALENDIJK – Relato anual di Ministerio Públiko (OM) ainda no ta aksesibel pa públiko. E motibu ta ku Ministerio di Hustisia i Siguridat na Hulanda ainda no a aprobá e relato aki.
Importante
E relato anual ta importante pasombra esaki ta duna komunidat un bon imágen kon Ministerio Públiko a funshoná na aña 2020. Pero tambe por haña un bista di proyektonan i plannan di e entidat aki pa ku futuro.
Remarkabel ta ku Ministerio Públiko di Hulanda si a saka nan relato anual riba 11 di mei último. Na luna di ougùstùs ainda Ministerio Públiko BES no por publiká nan relato.
“Ministerio di Hustisia i Siguridat normalmente ta debolbé nos e relato den luna di aprel òf mei. Nos no sa e motibu dikon e aña aki a surgi tardansa”, Roderick Gouverneur ta bisa. E ta bosero di Ministerio Públiko. Por lo pronto no tin klaridat tokante un fecha definitivo ku OM lo publiká su relato anual.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
E último añanan a keda demostrá kon agradesido nos mester ta ku nos poder hudisial aki na Kòrsou. E no ta perfekto, pero por bisa – i pa ami ku sierto bergwensa – ku e ta é poder di nos trias politica ku mihó ta funshoná na nos bienestar general. Ku e kasonan den (i pendiente pa bai ) Korte, nos ta konkluí ku tantu e podernan legislativo (Parlamento), pero prinsipalmente e poder ehekutivo (Gobièrnu) a faya.
P’esei no por ta un sorpresa ku tin gruponan ligá ku mafia ku ya kaba ta bon penetrá i representá den Gobièrnu i Parlamento, ta hasi tur lokual ta posibel pa debilitá, susha i asta eliminá e sistema di Korte ku nos tin aktualmente. Nos por a tuma nota den e veredikto di Korte den Promé Instansia den e kaso di Babel, ku un casique di mafia na Italia ta lanta un partido polítiko aki na Kòrsou i pone su pòpchinan den Staten, Gobièrnu i instanshanan (semi) gubernamental pa asina sirbi e interesnan aya na Italia. E gruponan ligá ku mafia aki, huntu ku sierto partidonan polítiko ku ta sirbi interes di mafia te ainda, danki Dios, no a haña e manera pa tòrnu na nos poder hudisial. I komo pais, nos mester hasi tur lokual ta posibel pa esaki no sosdé.
Lagami remarká ku un pais nunka ta bai dilanti si solamente un (1) di e tres (3) patanan di su demokrasia ta funshoná. Pero, pa awor, ta nos poder hudisial ta skapa nos te ainda ku nos no a kai den e abismo di diktatura. Nos mester ta vigilante sinembargo pa e podernan ku ta skonde tras di independensia, pa asina kamuflá nan intenshonnan real. Esakinan ta entre otro kibra nos sistema hudisial meskos ku ta hasiendo ku Gobièrnu i Parlamentu. E gruponan aki lo no ke nada otro ku someté nos poder hudisial na mafia pa asina ei reina impunidat riba nos isla pa krimen, labamentu di plaka, froude di belasting i finansiamentu di terorismo. No ta un koinsidensia ku ta e mesun gruponan aki ta(bata) kontra di mas lei pa protehá nos sistema finansiero i medidadanan internashonal di sanshon.
Mi ta kere ku den e situashon aktual na promé lugá nos mester kuida nos poder hudisial. Mester renfors’é ku mas presupuesto, hende i ekipo. Den e kuadro aki nos mester di (mas) sosten i koperashon den Reino. Na di dos lugá nos mester ban traha duru pa krea konsientisashon den pueblo ku no ta kumbiní sigui sostené mafia. Pakiko? Pasombra na di promé lugá e pòpchinan ku mi a menshoná anteriormente no ta traha pa bo, nan ta traha pa mafia. Pues ora sierto partido parti stof, serbes ku kuminda, zundra Makamba i grita independensia, realisá ku esaki ta pa garantisá ku mafia i korupshon por sigui reina. I realisá ku no ta eksistí ningun pais ku a prosperá via korupshon. Realisá ku ningun pais a resolvé su problema di pobresa via mafia. Nos por kambia e rumbo aki ku nos voto 28 di aprel awor. Mientras tantu, ami ta gradesido i orguyoso di e trabou di nos Korte na fabor di nos demokrasia.
KORTE TA SALBANDO NOS DEMOKRASIA
E último añanan a keda demostrá kon agradesido nos mester ta ku nos poder hudisial aki na Kòrsou. E no ta perfekto, pero por bisa – i pa ami ku sierto bergwensa – ku e ta é poder di nos trias politica ku mihó ta funshoná na nos bienestar general. Ku e kasonan den (i pendiente pa bai ) Korte, nos ta konkluí ku tantu e podernan legislativo (Parlamento), pero prinsipalmente e poder ehekutivo (Gobièrnu) a faya.


text:
Paragnóstiko Martien Verstraaten na Kòrsou
Editorial, La Prensa – LOKAL
13 desèmber 2003, Kòrsou / Antia Hulandes
WILLEMSTAD – Aktualmente ta na Kòrsou e Paragnóstiko Martien Verstraaten for di Ulanda.
Ta trata aki di un persona ku abilidatnan paranormal ku ta usa esaki pa lòs abilidatnan serka hendenan pa premirá futuro, haña poder riba talentonan di den bida anterior i bin den kontakto ku sernan den otro dimenshon. E ta yuda hende pues pa haña kontesta riba pregunta den seshonnan paranormal i tambe di regreshion. Komo líder spiritual Martien Verstaaten ta usa su donnan paragnóstiko pa lòs destinashonnan den supkonsiensia pa esnan ku no por komprondé sierto misterio.
Di e forma aki e ta traduktor di nan transformashon. Verstraaten a biba pa basta aña na Brazil, kaminda ela tene vários tayer i seshon ku personanan interesá pa siña nan kon usa adaptashon di e forsanan ku nan tin i ku nan no sa kon usa òf nan ta konsiente di dje. Verstraaten mes a deskubrí for di chiki su abilidatnan di telepatia, intuishon i karisma i a disidí na usa su konosementu pa otro hendenan por deskubrí di nan mes tambe. Martien Verstraaten a splika ku “E konosumentu aki tei den tur hende. Mi ta wak hende i ta manera ku nan ta bisami: lantami for di soño, por fabor. I ta esei mi ta hasi”. E ta sigui bisa ku universo ta masha inteligente mes.
E téknika di Martien Verstraaten, ta basá riba un kombinashon di diferente tereno. Ku fasilidat ela move durante di su karera den arte, edukashon i parasikologia. E tabata docente invitá na diferente instituto kaminda ela duna instrukshon den materianan manera Cibernetica den proseso di murimentu, arte sigíko i komportashon energétiko den arte di tekstil. Personanan interesá den un seshon paranormal òf di regreshon por tuma kontakto ku Martien Verstraaten.


text:
OM ta konfirmá ku Hensley Koeiman no ta sospechoso
OM ta konfirmá ku Hensley Koeiman no ta sospechoso
Bosero di Ministerio Públiko Norman E. Serphos a kaba di konfirmá ku Hensley Koeiman no ta sospechoso den e kaso di Amerigo Thodé. “Ni Koeiman ni e otro tres parlamentarionan kontra ken Thodé a entregá un keho ta sospechoso”, Serphos a bisa.
Serphos a splika ku algun luna pasá Thodé a entregá un keho kontra kuater parlamentario pasó nan tambe a ripití loke el a graba i loke a pasa na Radio Mas. Thodé a haña kastigu kondishonal den e kaso akí ora wes a dikta ku el a graba un enkuentro privá i a publiká informashon ku no mester a sali den publisidat.
Thodé a entregá e keho pasó e ta di opinion ku si e haña kastigu pasó el a graba, e otronan tambe mester haña kastigu pasó nan a ripití e kontenido di e grabashon.
Anteriormente Landsrecherche e skucha tur e kuater parlamentarionan. Koeiman mester a bolbe bai pa un di dos kombersashon pero dor di elekshon e no a bai. Ayera e mes a tuma e inisiativa pa bai Landsrecherche pa kaba di kontestá e preguntanan ku tabatin relashoná ku e kaso.
Awor akí Landsrecherche ta bai kaba e dosié i lo entregá esaki na fiskal. Fiskal e ora ei ta bai wak kiko e ta hasi ku e kaso. E lo tin ku tuma e desishon si ta bai konsiderá e kuaternan komo sospechoso i si lo persiguí nan.


text:
Pa comerciantenan por sigui competi cu e demanda di cliente actualmente, companianan ta haci mas uzo di digitalisacion. Por ehempel: online banking, online shopping, etc. Digitalisacion di compania ta hasi cu den futuro e companianan ta bay tin mester di menos empleado. Cual cu ta hasi cu si no tin un maneho structura, den futuro ta bay tin desempleo. Digitalisa compania ta un motivacion pa comerciantenan, como e costo di personal di e companianan ta baha. Aunque e companianan ta 24 ora 7 dia den siman den servicio. Pasobra por haci transacionnan online (p.e. shopping, paga cuenta) riba cualkier ora den dia.
E situacion ta exigi un maneho responsabel di parti di gobierno den diferente carteranan. Tres cartera cu lo mester atencion pa evita cu lo bay tin desempleo ta: economia, enseñansa y imigracion.
Economia lo mester percura pa bay tin mas empleo. Pa medio di mehora economia, ta bay tin mas variacion den empleo y cu miho salario. POR lo crea empleo a base di:
- expande turismo pa medio di fast ferry entre e islanan Aruba, Boneiro y Corsou.
- introduci pilar economico nobo cu ta e curason di Fourth Industrial Revolution.
E pilar economico nobo lo ta enfocando riba companianan high tech, E-business, startups, business incubators, companianan fintech y otro actividadnan economico innovativo basa riba tecnologia nobo.
Pa ta atractivo pa introduci un pilar economico nobo lo:
- Introduci incentivonan fiscal.
- Stimula crelacion di un fondo di inversion.
- Brinda e infrastructura necesario cu e meta pa desaroya un sector economico nobo.
Enseñansa lo mester produci futuro empleadonan pa e competencianan cu tanto e pilar economico nobo y digitalisacion di companianan ta rekeri. Ambos tin di haber cu otro. Pa por sigura cu den futuro localnan lo por eherce y tuma e puestonan di digitalisacion over, lo introduci opleiding ICT. ICT ta para pa “Informatie en Communicatie Technologie”.
E ta un materia cu ta basa riba:
- Systema di informacion (tur informacion ta wordo poni hunto, por analisa e situacion y informacion por wordo presenta);
- Telecomunicacion;
- Computer.
Pa medio di e materia aki un alumno ta siña diseña y domina:
- Systema di netwerk (netwerk ta momento cu dos of mas computer ta connecta cu otro).
- Database (database ta unda cu informacion digital ta wordo warda).
- Website.
- Applications (“Apps”).
Tambe ta wordo educa con pa mantene un computer, tanto e parti software y e parti hardware.
Den un comunicado di Censo na maart 2016, a bin dilanti cu na Aruba tin 119044 habitante registra. Un di e metanan pa mehora economia ta por brinda e studiantenan den exterior cu ora nan termina nan estudio, cu nan por haya un empleo. Cual cu ta hasi cu si companianan ta bay tin mester di menos empleado y ta motiva e studiantenan regresa back, imigracion mester di un maneho responsabel momento di duna habitantenan di exterior permiso.
Pa medio di un maneho structura y responsabel, como gobierno bo por evita cu ta bay tin desmpleo den futuro. Cual cu lo evita criminalidad y brinda pueblo un miho calidad di bida.


text:
ORANJESTAD, Aruba: Diaranson ultimo dia 12 di juli pa 9:00pm a tuma luga e wega di futbol entre Merca y Martinique na Tampa, Florida den “Raymond James Stadium”. Mescos cu den fin di siman, e biaha aki atrobe CONCACAF a scoge Ing. Richard Dijkhoff, Presidente di AVB di Aruba pa ta e “Match Commissioner” hunto cu un referee, dos assistant referee y un “fourth official”. Esaki tabata di 10 wega di e “Gold Cup” cu a caba di inicia y lo termina dia 26 di juli proximo na Merca, unda paisnan afilia na CONCACAF ta participa.
Ta bon pa splica cu e rol di un “Match Commissioner” ta pa representa CONCACAF den forma oficial durante e wega. Den caso di cualkier incidente, e comision di CONCACAF lo tene cuenta cu e rapport di e “Match Commissioner” y di e referee. Pues ta un posicion masha importante durante e weganan pa clasificacion aki.
Cu esaki ta demostra un biaha mas e respet y admiracion grandi cu CONCACAF tin no solamente pa Arubaanse Voetbal Bond pero tambe pa su Presidente, esta Richard Dijkhoff.
E aña aki ta di 14 edicion CONCACAF Gold Cup di Norte, Centro America y di Caribe. Tambe e ta di 24 campeonato total di CONCACAF den e region. Un total di 12 ekipo ta participa durante e weganan cu ta tuma luga na 14 diferente stadion den Merca. E weganan a cuminsa dia 7 di juli y e wega final lo ta dia 26 di juli proximo y cu Merca como pais anfitrion.
A funda Arubaanse Voetbal Bond (AVB) na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e A funda Arubaanse Voetbal Bond na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e muchanan, hoben, hende muhe y adultonan. E ta responsabel pa sanciona e refereenan y e torneonan di futbol organisa pa mayoria liga. Nan oficina ta situa den Compleho Deportivo Frans Figaroa na Noord.


text: Diabierna atardi a drenta informe di un accidente cu hende herida pariba di Ultimate Automobiles na Tanki Leendert, mesora a dirigi tanto polis como ambulans na e sitio. Na yegada di e patruya a bin compronde cu e chauffeur di e Hyundai no a regula su velocidad ni a mantene distancia a bay dal tras di e Chevrolet Spark su dionti cu a para pasobra e auto su dilanti a para pa bay bira na su man robez y e Hyundai a dal tras di e Spark. Den e Spark tabata tin 2 hende y ambos e chauffeur como tambe e pasahero a resulta herida. Un tabata keha di dolor na su pia y e otro na su pia y barica. Na yegada di e ambulans nan a atende ambos y a transporta nan dos pa hospital.


text:
WILLEMSTAD – E pisina na SDK tin un aña será kaba i por lo pronto lo e no ta kla. Ounke ta trahando riba renobashon a surgi retraso. “Nos ta spera ku e pisina lo kaba lihé”, presidente Glyselle Hanst di Federashon Aquatico Kòrsou ta bisa.
Segun Hanst komo organisashon nan no tabatin ni nan no tin influensha riba e retraso. “Nos ta un organisashon ku ta dependé di plaka di gobiernu i banda di esaki nos ta dependé tambe di e kompania ku ta hasi e renobashon kompleto di e stadion.” Si no tin pisina esaki tin konsekuensha pa e diferente timnan di natashon, e landadónan di kompetishon na Kòrsou.
Orguyoso
Sigmund Sasso, presidente di Sithoc: “Den e selekshon di aña pasá tabatin mas ku mitar di e tim di Sithoc, nan tin un landadó tambe nombrá komo atleta di aña: Isacar Paula. Ademas nos tin Mauricio Payne, Adrian Hoek i Tiareth Cijntje ku ta forma parti di un tim kampion”. Coach di Sithoc Reginaldo Bizuela Gonzales ta indiká ku nos mester ta orguyoso di nos hóbennan ku ta hasi deporte, ku ta bin trein tur dia i ku ta traha na nan disiplina.
Un di e landadónan ta konta ku schoolslag ta su slag favorito ya ku ta esaki e ta sinti su mes mas kómodo kuné. Banda di e kampeonatonan internashonal e lo ke partisipá na Weganan Olímpiko. Pa Reginaldo un pais/isla mester pèrkurá pa mira deporte komo un prioridat i e fasilidatnan tambe ta pertenesé na esaki.
Kompetishon di natashon
Normalmente Federashon Aquatico ta organisá seis pa ocho kompetishon di natashon pa aña. Banda di esaki e klupnan di natashon mes tambe por tuma e inisiativa di organisá un kompetishon i e ora ei nan por pidi Federashon Aquatico pa sosten pa asina hasi tur kos segun reglanan di Fina. Un ehèmpel di esaki ta e Eu Swim ku Buladó a organisá e luna aki.
Pero por organisá ménos kompetishon pasobra ta un pisina di 25 meter ku por usa so tin. Ke men e timnan no por trein optimalmente i e landadónan di mas mihó, ku ke kompetí den kompetishon internashonal, ta haña nan ta bai afó pa alkansá nan tempunan. E timnan ta sinti un limitashon pa motibu di esaki i nan ta pèrdè miembro i no ta haña landadó nobo fásil.
Laman
Banda di Kòrsou Boneiru tampoko no tin pisina i nan ta trein den laman so. Aruba ta bai bon i ta mek riba Olimpiada. Federashon Aquatico Kòrsou, e klupnan di natashon i e landadónan ta spera ku otro aña nan por landa na SDK atrobe.
Outor Sharelly Emanuelson


text:
Idioma den enseñansa (doc)
- Diferente publicacion riba tereno di Idioma den Enseñansa
- Publicaties over taal(beleid)
1988 – 2019
Ultimo dia pa inscribi pa Landsexamen 2020
Seccion Examenbureau di Departamento di Enseñansa Aruba ta recorda cu e ultimo dia di inscripcion pa Landsexamen 2020 ta dialuna dia 30 di september 2019.
Festival di Buki pa Mucha: Ban lesa, biaha y gosa
Biblioteca Nacional Aruba (BNA) ta organisa Festival di Buki pa Mucha. Un proyecto anual pa stimula lesamento cerca tur mucha den comunidad. Lema di e festival pa aña 2019 ta ‘Ban lesa, biaha y gosa’.
Concurso di pintamento pa mucha di scol basico
Special Projects Aruba ta invita muchanan di scol basico pa participa den e concurso di pintamento cu e tema “stima bo cacho” y asina haya sa mas di Aruba su ‘Ley di Cacho’.Scroll To Top


text:
- Formulario di peticion yena den duplicado (tweevoud) riba cua bo ta indica e problema, bo ta describi e solucion cu bo ta ofrece pa e problema tecnico y ta splica e dibuhonan, e titulo di e invento, dato di esun cu ta haci e peticion y of di e inventor(nan), informacion di prioridad (si ta aplicabel) dato di e apoderado (si ta aplicabel);
- Un carta adhunto dirigi na Oficina di Propiedad Intelectual (den duplicado) pa registra e peticion di e patent cu un resumen di e documentonan cu ta acompaña e peticion;
- Un descripcion di e problema den duplicado (dobel);
- Un of mas conclusion of claim. Aki bo ta formula e proteccion di e patent, cu otro palabra e derecho exclusivo cu bo ta desea;
- Dibuhonan of formulebladen (un splicacion riba e dibuhonan of formulebladen ta para den e descripcion);
- Volmacht: den caso cu bo ta biba den exterior bo mester ta representa pa un apoderado di patent. Pero si bo ta biba na Aruba no ta obligatorio, pero si ta recomendabel pa bo ta asesora pa un apoderado di patent. E proteccion di e patent pa medio di un patent no tur biaha ta facil. E invento mester ta hopi preciso describi den e peticion di e patent. Den caso di un patent hopi complica esaki por resulta bastante fastioso. Bo mes por redacta e peticion, pero ta recomendabel pa un apoderado di patent haci esaki. E documento final tin por cierto un status huridico y e calidad di e peticion ta di gran importancia pa e derecho cu bo ta haya finalmente. Apoderadonan inscribi na Oficina di Propiedad Intelectual por yuda bo cu peticion di un patent;
- Documento di prioridad: Si e solicitante kier haci uzo di e derecho di preferencia, e mester duna esaki di conoce, ora cu e haci e peticion of denter di tres luna despues di haci e peticion. E ta haci esaki door di por lo menos informa Oficina di Propiedad Intelectual e fecha di entrega di e peticion riba cua e ta apela y e pais na unda y cu ki fin el a entrega esaki. Si e datonan ya ta conoci ora di inscribi, por yena nan riba e formulario. Denter di diesseis luna despues di a entrega e peticion riba cua e ta referi, mester entrega na Oficina di Propiedad Intelectual e documento di prioridad.
- Acta di traspaso (ta trata di un acta di traspaso of fusion ora tin cambio di e forma huridico of ora e doño di e patent ta bende su derechonan na otro partido.
- Un documento di identificacion valido: paspoort, cedula of rijbewijs (si ta residencia na Aruba);
- Un extracto di Camara di Comercio (den caso cu e corporacion tin un personalidad huridico - rechtspersoonlijkheid bezittend lichaam- na Aruba).
Peticion di un patent chikito (proteccion di 6 aña)
Descripcion
Un patent ta un derecho exclusivo riba un invento cu cua bo por prohibi un otro pa uza bo invento comercialmente riba cierto tereno huridico (pais), durante cierto periodo (seis of binti aña). Un patent ta proteha bo invento riba un producto tecnico of proceso. Esun cu tin un patent, por prohibi otro pa imita, bende of importa e producto. Hasta den caso cu un otro tambe a traha e invento totalmente independiente.
Pa bin na remarca pa un patent bo invento mester ta:
a. nobo (mester ta desconoci mundialmente);
b. inventivo (no mester ta obvio) y
c. por aplic’e industrialmente.
Si bo ta desea pa haci peticion pa un patent, bo tin cu start e procedura na Oficina di Propiedad Intelectual.
Unda pa pidi'e? / Mas informacion na
Pa start e procedura bo por haya un formulario pa esaki na Oficina di Propiedad Intelectual. Bo por tambe download e formulario (Aanvraagformulier Arubaans octrooi) aki nan. Tene cuenta si cu bo mester entrega bo peticion den duplicado (dos papel).
Despues di entrega e peticion pa patent bo mester scoge entre un peticion pa un patent cu un proteccion di un duracion di seis of binti aña. Pa e escogencia aki bo ta dispone di un tempo di diestres luna. Si dentro di diestres luna bo no pidi un investigacion (stand van techniek)– e ora ey bo ta haya automaticamente un patent di seis aña.
Mas informacion na Oficina di Propiedad Intelectual.
Kico mi tin di hiba cu mi?
Cuanto e ta costa?
E gastonan pa e indieningstakse y pa investigacion di (stand van de techniek) ta:·
Nota: Pa mantene bo patent, bo mester paga tur aña tarifa di mantencion te cu e di seis aña.
Cuanto tempo ta dura pa hay'e?
Den principio diesocho luna despues cu a entrega e peticion. Si bo ta desea di haya un patent denter di diesocho luna bo por pidi un inscripcion anticipa. Si bo haci e peticion hunto cu e entrega, bo por haya un patent di seis aña denter di dos luna.


text:
Gramofon – Fonograf- Pikòp -Tokadisko
Seri di Herensia Kultural
Na prinsipio di siglo binti negoshi di industria di disko ta ‘floresiente’ na Estádos Unídos i na Europa. Columbia, Odeon i naturalmente ‘His Master’s Voice’ (Victor) ku su marka komersial: un kachó di rasa foxterrier sintá dilanti di ‘e mashin ku ta papia’ (the ‘talking machine’) ta skucha stèm di su doño. Poko tempu despues di 1900 Enrico Caruso, e popular kantante di ópera, italiano, ta graba mashá hopi kantika riba silinder di was pa e firma ‘Anglo Italian Commerce Company’, e ta graba den su kamber di hotel na Milan pa The Gramophone i Typewriter Company, despues yama ‘His Master’s Voice.’ Fonograf, tokadisko te na e momentu ei ainda tabata artíkulonan di luho. ‘People who sat in the cheap seats of theaters were not buying records’, asina Tim Gracyk ta skibi. ‘Only members of more prosperous classes could afford wax cylinders and one-sided discs featuring popular songs.’ Na Estádos Unídos ta haña silinder di was kumpra na 1904 pa 25 sèn di dòler, miéntras ku un disko grabá na un banda so ta kosta un dòler. Pero e kumpradónan a realisá ku e silindernan di was tabata mas frágil ku disko. Na Kòrsou tambe ta hendenan ku mihó posishon sosial por tabatin e privilegio di ta doño di fonograf. ‘Si bo tabata pober bo no por a kumpra un fonograf’, asina Jossy Rosales di e museo di muzik na Skalo ta splika. ‘Kumpramentu di disko mes kaba tabata demasiado karu. Kisas bo por a topa un fonograf den un bar elegante, pero sigur no den un shap simpel.’
Krènk
Den kas di mayornan di señora Capello (81) na Seru di Trapi tur dia tabatin tokamentu di disko riba fonograf. ‘Mayoria di biaha anochi asina ora mi tata tabata na kas. Na un banda tabatin un man di krènk. Mester a drei e, pero si bo no drei e basta regular e fer ta baha e ta saka un zonido manera ta keha e ta keha.’
Kashi di e fonografnan tabata bini na tur forma i tamaño. Tabatin estilo di un mesa riba pia ku tabata prònk entre mobilario den kas. E zonido ta sali via un korneta na forma di trèktu, ku ta di metal o, den modelo mas karu, di koper. Hopi biaha e kashinan ta trahá di mahòk òf di roble (eiken) ku lugá pa warda disko i banda di e tokadisko mes un baki chikitu pa e anguanan di stal, un sorto di feneta, ku ta dura un o dos disko. Ta fásil pa kambianan i nan ta barata: tin 100 di nan den un kaha di bleki.
E tokadisko ku NAAM tin, ta portátil i e ta parse un maletin. Via e espasio bou di kaminda ta toka disko ku ta montá den su bòm, e zonido ta pasa bai un korneta ku por klap habri i sera. E tiponan akí tabata trahá espesialmente pa sòldá i nabegantenan. Pero for di añanan binti fabrikadónan di e ‘maletin’ akí ta propag’é komo ‘ideal for picnics, camping and back porch listening’.
E promé diskonan ta trahá di ‘schellak’. ‘Schellak’ ta un materia ku ta konsisti prinsipalmente di ‘leisteen’ mula. Ta pone otro ingrediente pa duna e diskonan e kolo pretu bunita. Nan ta frágil.
Na 1927 e promé disko ku muzik di Kòrsou ta den pakus na benta. Tabata un disko di Columbia di Charles Maduro. Poko despues a Sali na Columbia mes i na Victor i Brunswick diskonan di otro kompositornan di Kòrsou, manera Rudolf Palm, Jules Blasini i Emirto de Lima. Tin speshalmente hopi diskonan ku muzik di Korsou di Brunswick, resultado di esfuersonan di e importadó Palais Royal. Despues di Segunda Guera Mundial ta bini disko di vinyl. Na lugá di e fer ta bini poko-poko e propulshon elektróniko. Fonograf ta desaroyá bira pikòp pa disko di revolushon 33 1/3 i 45, anto disko ta bai yama ‘LP” (longplay) òf ‘single’ (disko 45). Despues di guera Kòrsou ta haña su mes estudionan. Horacio Hoyer ta kuminsá na 1948, Thomas Henriquez un aña despues.
I awor? Den sala di kas i den outo bo ta tende awendia muzik digital di zonido di primera kalidat. Ku nostalgia nos ta keda kòrda e tokadiskonan ku segun e piesa ta toka un krakmentu ta kompañ’é. I e tek final naturalmente, señal ku e disko a kaba.
E ‘dòkter’ di Victor
Pokopoko Rodolfo Pardo mes ta kuminsá tofer ku e fonograf bieu di su tata. Kua porta ku el a bati, sea na instansianan na Merka o na Hulanda, niun hende no por a dun’é konseho kiko e mester a hasi pa drecha e aparato antik. Ku papel i pòtlot i ku un poko konosementu di oloshi e ta kuminsá traha. E opstákulo mayó ta e fer. E man di krènk ta duna e fer kuèrdè i e fer e ora ei ku sierto velosidat mester lora fer bèk atrobe. E mekanismo ku ta fiha liheresa di e kantidat di revolushon (e regulador) no ta traha mas. E material ‘fiber’, a seka kompletamente. Pardo ta konta: ‘Ademas un hende a dal e ku martin i a pone un kapa asina diki di fèt riba dje. Pero meskos ku mekanismo di un oloshi e fer ta pidi djis un tiki zeta.’ Ku perseveransia i un bon dósis di kreatividat a logra pa drecha ‘Victor’ i otro fonografnan pa nan papia atrobe. Pardo ta bai te Landfill bai buska e partinan adekuá.Un harspèl por ehèmpel ta sirbi na lugá di e angua di koper original. ‘Victor’ a kaba di hasi su último biahe. El a yega for di Merka via Mexico i el a biaha bini Kòrsou komo ekipahe di un nabegante. Awor e ta prònk den sala di un kas na Hulanda. ‘Di mi yu muhé”, asina Rodolfo ta konta. ‘Presis manera su tawela lo a gusta.
‘Pathéfoon’
‘Komo angua di toka disko di e otro mashinnan ku ta papia ta gasta asina lihé, loke ta motibu di hopi zonido èkstra molestoso, Pathéfoon a disidí di kambi’é pa un angua di safiro ku no ta gasta… Por toka diskonan di Pathé basta hopi biaha i nan ta keda mantené e forsa, e kapasidat i e tempo di e orkesta, e puresa, e volúmen i beyesa di stèm di e artistanan famoso, ku a kanta nos piesanan preferí. E repertorio ta konsistí awe di mas o ménos 25.000 grabashon na tur lenga … kantantenan maskulino i femenino, manera: Albers, Urluv, H. Van Oort, Dons, Noté Vaguet, Engelen-Serving, Tilly Koenen, Boninsegna, Wognum-koor etc., deklamashon di Speenhoff, Solser & Hesse, Dumas etc., e arianan mas famoso i konosí, kanto koral, ópera, opereta, piesanan instrumental toká pa orkesta, muzik sagrado, wals, polka, konsierto ku solo di flùit, fió i cello etc.’ Asina nos a lesa den un aviso publiká den Amigoe di aprel 1913 ku ta menshoná ademas ku diskonan Pathé ku un diameter di 35 sèntimeter ta kosta tres florin i esunnan di 28 sèntimeter ta dos florin ku sinkuenta sèn.
Ta fonograf òf ta gramofon?
Segun e dikshonario di Van Dale un fonograf ta un ‘aparato pa graba i reprodusí zonido ku yudansa di silinder di was’. Ora na 1877 e inventor Thomas Alva Edison kanta e kantika di mucha ‘Mary had a little lamb’ den trèktu di un fonograf, kaba e tende su propio bos ora e toka e silinder bèk, un era nobo ta habri pa forma di registrá muzik. No muchu despues gramofon ta bini riba merkado pa registrá zonido riba disko: disko gramofóniko. Mes kla ku hulandes ta distinguí e dos aparatonan, asina konfundí e konseptonan ta na ingles merikano. Un merikano ta yama un gramofon ‘phonograph’ i na prinsipio di siglo binti tambe ‘talking machine’.
Portrèt:
Gramofoon kolekshon Brenneker/Juliana (NAAM)
Ku nos gratitut na Jossy Rosales, Rodolfo Pardo, sra Capello i Tim de Wolf.
Fuente
www.audio-muziek.nl
http://nl.wikipedia.org
www.garlic.com
Tim Gracyk, ‘Music that Americans loved 100 years ago – Tin Pan Alley, Broadway Show Tunes (and related ‘Coon Songs’) and Sousa Marches’, www.garlic.com.
Amigoe (september 1903, april 1913)
Tim de Wolf, Discography of music from the Netherlands and Aruba. Walburg Pers, 1999
Teksto: Eva Harms, Bob Harms Foto: Stefan Ruhulessin, R. Pardo


text:
Minister Jesus-Leito a reuní ku representantenan di sektor di Transporte Públiko. Tokante prekoushon relashoná ku Corona Vírùs.
Minister Jesus-Leito a reuní ku representantenan di sektor di Transporte Públiko.
Tokante prekoushon relashoná ku Corona Vírùs.
Willemstad – Minister Zita Jesus-Leito komo e minister enkargá ku tráfiko i transporte aéreo, marítimo i terestre di nos pais, a tene reunion ku representantenan di sektor di transporte públiko relashoná ku e promé kasonan di Corona vírùs (Covid-19) na Kòrsou. Gobièrnu a bin ta tuma medidanan di prekoushon pa minimalisá e chèns ku e vírùs aki ta sigui plama. Durante di e kombersashon minister a informá e representantenan tokante nifikashon di e medidanan aki pa nan sektor i tambe skucha di nan banda kiko ta biba na e momentunan aki.
Minister Jesus-Leito a yama e reunion aki komo ku den sektor di transporte en general tantu esun ku ta duna i esun ku ta risibí e servisio, ta bini den kontakto di un forma direkto ku otronan. Pues p’esei ta importante pa tuma e prekoushonnan di higiena stipulá dor di Gobièrnu. E representantenan a trese diferente idea dilanti pa kuida nan mes i tambe nan pasaheronan. Minister ta hasi un apelashon na tur ku ta duna i esnan ku ta hasi uzo di servisio di transporte públiko pa na tur momentu tuma medidanan di prekoushon indiká pa evitá mas kaso riba nos isla.
Tambe a bini dilanti di parti e sektor ku e grupo aki pa gran parti tin un negoshi propio, kual hopi bia ta nifiká ku si bo no traha bo no tin entrada. Diferente di esnan na mesa a trese nan prekupashon pa ku konsekuensianan ekonómiko i finansiero ku e situashon aki lo tin pa nan. Aparte di gastunan mensual ku nan mester kumpli kuné, nan ta tata i mama nan di famia ku mester sigui proveé.
Minister a skucha tur loke a bini dilanti ku hopi atenshon i indiká na tur presente ku ta a base di desaroyo di e vírùs riba nos pais i kòmbersashonnan ku diferente sektor, lo por analisá e situashon i tuma desishonnan. Lo mantené kontakto ku e representantenan pa asina kanalisá tur informashon tokante desaroyonan nobo na e sektor kompletu.


text:
Futbol
Playoff di Buelta di 4 di VCVF 1ste klasse ta kla pa ranka sali
Willemstad – Despues ku Gunners Vino Tinto a titula kampion temporada regular,
VCVF 1ste klasse su buelta di 4 di playoff ta kla pa ranka sali. Esaki lo tuma luga djasabra awor 12 di mei 2018 na tereno di Willemstad.
E kalendario ta komo lo siguiente; 6PM Gunners Vino Tinto vs Jamaican Boyz
8PM De Juristen vs Astros de Colombia
Ambos partido lo bira interesante. Mester bisa ku e nivel di e ekipo nan aki ta basta haltu. Ta konta ku presensia di pueblo kompletu. Entrada ta kompletamente gratis!


text:
Kontraloria konosé tres tipo di investigashon:
Investigashonnan
Investigashon di Legalidat
Pa lei, tur aña Kontraloria tin e tarea di kontrolá si e entradanan (impuesto i otro kobransa) a ser kobrá di akuerdo ku regla i si e gastunan a ser hasí konforme presupuesto i di akuerdo ku regla.
Investigashon di Efisiensia
Investigashon di efisiensia tin keber ku tres E: Ekonomia, Efisiensia i Efektividat. Ku otro palabra, Kontraloria ta investigá si gobièrnu ta traha na un manera efisiente, usando e kantidat adekuá di medio pa por logra e resultadonan deseá.
Investigashon di Integridat
Un investigashon di integridat ta señalá posibel riesgo i otro aspekto di integridat i ta rekomendá medida ku por tuma pa hisa defensa di e organisashon.


text:
27 òktober 2019 ta 112 aña ku Moises Bikker (e fam da Costa Gomez a bin despues) a nase den Otrobanda. Moises da Costa Gomez, Dòktor, ta sinónimo ku nos outonomia. Mi ke tira un bista riba kalidat di nos outonomia.
Segun Dòktor outonomia polítiko su meta kontinuo mester ta: hisa kalidat di bida di hende. E a konkluí korektamente na 1935 ku un maneho kolonial tei pa satisfasé interesnan di e kolonisadó i no di e kolonia. Promé ku firma Statüt Dòktor a atvertí ku e proseso di outonomia ta inkompleto. For di 1946 e a presentá ideanan pa mas demokrasia manera un Korte Konstitushonal ku no a keda inkluí den Statüt. Aparentemente Dòktor tabata traha un revishon di konstitushonal ora morto a sorprend’é na 1966. Nunka a haña e tekstonan.
Literatura di i tokante Dòktor ta mustra ku p’e outonomia ta karga responsabilidat, un bon relashon den Reino i ku mundu, tambe bon gobernashon pa garantisá adelanto di kada suidadano.
Awe mi ta konstatá ku nos outonomia a keda redusí na meramente un struktura ku algun ta kere ta konstantemente bou di atake di Hulanda, Illuminati i un grupo internashonal di mitar hende mitar rèptil. Realidat ta sinembargo ku nos no a traha riba e aspekto esensial di outonomia: kalidat di e hendenan ku mester manehá nos struktura outónomo. Ta parse ku mas kriminal bo ta, mas populista bo ta, mas bo lastra hende i ménos kapas bo ta pa komprondé i analisá e entorno kompleho ku nos ta biba aden, mas voto bo ta haña. E kalidat di e hende ku ta manehá nos outonomia ta deplorabel i ku esei, nos outonomia tambe.
Awe e menasa pa nos outonomia no ta Den Haag ni Illuminati sino nos mes hendenan sin kapasidat ni integridat ku ta manehá nos asuntunan públiko. I tambe, nos pueblo ku ta vota pa nan. Un bon paso pues ta stòp di sostené hendenan ku ta preferá laga otro bin djafó i hasi lokual nos sa bon bon ku nos mes mester a hasi, pero no tin e kurashi pa hasi. Outonomia ta madures pa karga responsabilidat ounke ku e por ta amargo. E no ta un promesa bashí ku nos ta usa pa dal man riba pechu kulpa tur otro hende -ménos nos mes- pa nos problemanan.
Koror, Repúbilka di Palau


text:
Amsterdam, Hulanda:
Corte ta duna dos biaha 30 aña castigo di prison, pa likidacion di e abogado Derk Wiersum, kende tabata representa e testigo principal Nabil B. den e conocido caso Marengo likidatie proces.
Derk Wiersum a wordo likida riba 18 september 2019, dilanti su cas na Amsterdam-Buitenveldert, den careda di 7’or y mey di mainta, net na momento cu e la bay pa subi den su auto, e la ricibi 6 tiro cu consecuencianan fatal. E asesinato aki tabata un shock pa henter e pueblo Hulandes y muy en particular esnan cu tin un funcion den husticia.
E dos personanan sospechoso di a likida Derk Wiersum ta Giermo B. (37) biba na Almere y Moreno B. (32) di Rotterdam. Despues di e likidacion mesora polis a cuminsa cu un investigacion grandi cu a conduci na e dos sospechosonan aki. Por medio di grabacionnan di camaranan y tapmento di combersacionnan, polis a yega na suficiente prueba contra e dos sospechosonan aki cu a likida Wiersum.
Un di tres sospechoso ta Anouar T. kende supuestamente lo ta un primo di Ridouan Taghi. Anouar lo a entrega e personanan aki autonan procedente di ladronicia. E sospechosonan segun husticia a ehecuta e likidacion aki, pero di comienso te na final a keda desmenti, segun nan, nan dos no tin nada di haber cu e likidacion aki. Tambe e dos personanan aki a haci uso di nan derecho di keda keto.
Segun corte e dos sospechosonan aki ta e personanan cu a ehecuta e likidacion. Algun siman prome cu e likidacion, varios auto a wordo horta y e autonan horta aki a wordo señala den e bario di Buitenveldert caminda e abogado tabata biba, esaki tabata pa nan a conoce e bario mihor, prome cu nan a ehecuta nan plan pa asesina Wiersum.
Den e autonan horta, incluyendo e auto cu nan a uza pa huy, autoridad a bin haya rastronan di DNA di e dos sospechosonan aki. Tambe por medio di informacionnan di telecom nan a bin confirma cu e dos sospechosonan aki tabata move frecuentemente den becindario di e cas di Wiersum y cu durante e periodo prome cu e likidacion e dos sospechosonan tabata constantemente den contacto cu. For di e investigacion haci a bin sali na cla, cu hopi lihe despues di e asesinato di golpi e dos sospechosonan aki a ricibi un suma grandi di placa cash. For di tapmento di nan combersacionnan a sali na cla cu ta nan dos ta envolvi den e likidacion di e abogado Derk Wiersum.
Segun corte por medio di e pruebanan nan no por a confirma cua di e sospechosonan tabata e chauffeur y cua ta esun cu a los e tironan, ambos a wordo sentencia pa asesinato. Husticia a exigi levenslang, pero corte no por a dicta esaki, pa motibo cu e castigo maximo pa un asesinato ta 30 aña.
Segun Corte e dos personanan aki no tabata na altura cu tabata trata di e abogado di e testigo principal Nabil B. den e caso grandi di Marengo Liquidatie Proces. Un par di tempo prome e ruman di e testigo principal Nabil B. a wordo likida y ultimo su persona di confiansa, e journalista di crimen Peter R. de Vries.


text:
D-News
D-Movement
Un Movemento Progresivo Di E Pueblo Electoral
Turismo, Salud Publico & Deporte, como yiu di un politico cu tabata tin un trayectoria largo di mas di 30 aña den Movimiento Electoral di Pueblo, mi kier hiba nos pais hunto den un progreso positivo unda ningun hende lo no mag keda atras. E movecion aki ta inclui proyectonan cu lo hiba Aruba den un era nobo caminda transparencia lo prevalece y e pueblo ta goberna hunto cu MEP pa bin cu e miho ideanan nobo pa Aruba.
Join nos D-Newsletter
Tur e evento y noticia nan directamente di Dangui Oduber.


text:
Un grupo cu ta vulnerabel den comunidad cu mester haya atencion ta nos grandinan. Cuido di nos grandinan ta un prioridad halto pa Gabinete Wever-Croes. Pa e motibo aki tambe, Gabinete Wever-Croes II a inclui den e ministerionan un ministerio cu lo encarga specificamente cu nos adultonan mayor. Minister Ursell Arends ta e minister encarga. Di e manera aki, pueblo por ta sigur cu Gobierno lo dedica atencion y e tempo cu mester pa atende cada un di e retonan.
Aruba tin problema di “vergrijzing” cual ta motibo pakico gobierno mester pone mas atencion riba e tema aki.
“Loke nan ta yama ‘vergrijzing’ como un problematica, pa mi e no ta un problema sino mas bien un desaroyo den bida hopi bunita ora cu ciudadanonan yega na un edad halto. Gobierno kier duna mas participacion na tur esnan cu a yega na un edad bunita y cu por y kier contribui na bienestar di nos pais”, Prome Minister Evelyn Wever-Croes a enfatisa.
Na comienso di Gabinete Wever-Croes I, e idea a surgi pa bin cu un comision, Raad van Ouderen pa yuda atende cu e tema y retonan cu nos grandinan tin. Un comision asina lo resorta bou SER cu lo atende cu e temanan aki. Trabounan preparatorio pa cu esaki a wordo haci durante Gabinete Wever-Croes I pero no a wordo concretisa ainda. Prome Minister tin confiansa cu sr. Ursell Arends lo sa di concretisa esaki pronto den e proximo gobernacion.
Den vision di Gobierno di Aruba, Ouderenraad ta importante y e institucion di esaki pronto lo wordo concretisa. Ouderenraad ta e comision di nos grandinan cu lo consisti di personanan cu ya a baha cu pensioen, 60+. E intencion ta pa e Ouderenraad duna Gobierno conseho cu ta na interes di nos grandinan. E comision lo duna conseho na Gobierno sea Gobierno pidi conseho of no.
Gabinete Wever-Croes ta kere den un Ouderenraad cu lo funciona como un instituto consistente cu lo vigila mas di cerca e cuido di nos grandinan y tur loke cu ta importante pa nos ciudadanonan di edad mas grandi, cu na nan turno lo informa Gobierno y tene Gobierno skerpi riba e puntonan aki. Ya pa basta tempo, Gobierno ta buscando e miho formula pa pone den ley, institucionalise pa garantisa cu e ta keda duradero y structural bou di tur gobierno. Di e manera aki tambe ta garantisa cu nos grandinan semper tin un bos den maneho di Gobierno.
Minister Ursell Arends, come e Minister di Asuntonan di Adulto Mayor, lo sigui y ohala cu pronto institui e comision di Ouderenraad pa despues traha e ley y busca hendenan cu lo forma parti di e comision.
Prome Minister a expresa di a desea di tawata por a realisa e vision aki mas prome. E situacion financiero di Aruba cu mester a haya atencion den e prome lunanan di gobernacion y despues sigui pa e pandemia cu a causa mas problema financiero, a pone hopi plan di Gobierno un banda. Aruba, awo por bisa cu nos ta riba e caminda di recuperacion y e vision di Gobierno pa nos adultonan mayor lo wordo realisa.


text:
Expertonan ta calcula cu e tormenta tropical Sam, e di diesocho tormenta cu nomber di e temporada lo por tin forsa di horcan pa diabierna. Y e por ta un horcan importante cu bientonan maximo di 111 mph pa dialuna anochi, segun informe di Centro Nacional di Horcan.
Sam a forma diabierna como depresion tropical no. 18 y tabata move west na 16 mph cu bientonan máximo di 50 mph, pa 11’or di diahuebs mainta. E tabata na 1.745 miya oost-zuidoost di e limite unda Oceano Atlantico ta topa cu e extremo oost di lama Caribe. E pronostico ta cu e ta move west-noordwest diabierna.
E lo move hopi mas poco-poco durante fin di siman mientras cu e ta alcansa forsa di un horcan, asina meteorologonan a bisa. Si su bientonan maximo sosteni yega 115 MPH, manera e pronostico ta, e lo tin forsa di un horcan categoria 3, loke ta hacie e di cuatro horcan mas importante di 2021.
Ta mucho tempran pa bisa unda e lo por bay, pero e proximo dianan por ta crucial pa pronostica su caminda. Un tormenta hopi lihe den su desaroyo ta aumenta e chens cu e no ta yega area di Florida.
E nombernan di tormenta cu a resta pa temporada 2021 ta: Teresa, Victor y Wanda, faltando dos luna pa e temporada finalisa.
Si keda sin nomber pa tormenta, esnan di final di temporada ya lo no tin nombernan manera Zeta y Theta, cu a uza aña pasa. Na su luga, e expertonan a opta oa uza un lista di nomber propio y esakinan ta: Adria, Braylen, Caridad, Deshawn, Emery, Foster, Gemma y Heath.
Ya caba a forma 18 tormenta cu nomber, seis horcan y tres horcan importante.


text:
Ami -no- ta contra un supervision financiero. Al contrario. Hulanda tambe por ehempel a y ta transferi autoridad extenso na Union Europeo. “Let wel”; autoridad ta un poder specifico y limita, mientras cu autonomia ta un poder (casi) absoluto.
Hopi a wordo delibera y debati caba ariba e Rijkswet cu Politiek Den Haag kier impone na un manera inetico y inconstitucional ariba Aruba. Y awe Sr. Rocco Tjon a elabora (na radio) ariba e conseho huridico di entre otro e experto ariba tereno constitucional; Prof. mr. H.G. Hoogers di Rijksuniversiteit Groningen (RUG) kende lo entrega Parlamento di Aruba un conseho extensivo.
Importante pa menciona ta cu Prof. Hoogers / RUG ta wordo altamente considera na politiek Den Haag – kendenan tanto na aña 2008 y 2019 a contrata Prof. Hoogers pa compila entre otro e raportnan “Schurende rechtsordes / UPG of LGO status voor Aruba?” y Het Koninkrijk tegen het licht”.
Den su conseho recien Prof. Hoogers a conclui enfaticamente cu Hulanda ta mal-usando un crisis global pa impone interesnan y deseonan “CU Politiek Den Haag TIN PA HOPI AÑA CABA!”
Sinembargo Politiek Den Haag no a spera cu Gabinete Wever-Croes lo por a cumpli cu tur e normanan financiero y hasta surpasa e surplus project. Lamentablemente C-19 a bolbe duna Politiel Den Haag e -excusa- pa toch impone nan condicionnan draconico.
Akinan mi ta desea di para keto un rato y hasi e siguiente pregunta; porta asina cu e postura unilatetal aki di Politiek Den Haag ta motiva pa rabia? Corda; e siman aki (na ocasion di e 75 aniversario di e liberacion di Nederlands-Indie) diferente corantnan aki na Hulanda a enfatisa cu “de lang zittende minister van buitenlandse zaken Joseph Luns was EEN VAN DE MEEST PROMINENTE Soekarno-HATERS”. Soekarno ta por cierto e “founding father” di Indonesia…. mescos cu Betico Croes ta pa Aruba….
Den corto, si Politiek Den Haag ta motiva pa rabia, anto e ora ei prepara nos mes pasobra segun e ambtenaarnan aki na Den Haag; “e Arubiano -por- paga hopi mas na impuesto pasobra na Aruba mayoria di famia tin cas cu cura grandi, auto, etc.”
E pensamento eroneo aki di Politiek Den Haag ta simplemente 1 ehempel di e tantisimo friccionnan cu lo conduci na pobresa y no e promesa di progreso economico manera cu Politiek Den Haag ta purba bende nos.
Mi ta compronde cu e situacion financiero na Aruba ta dificil. Pero nos tin rosea ainda y nos no ta nos so mas den e impasse aki cu Politiek Den Haag. COPPPAL, EU, UN y otro organisacionnan internacional a cuminsa duna oido na e acto aki, “COLONIALISM AVANT-LA-LETTRE”, di Politiek Den Haag.
E Arubiano semper a mira su mes como e architecto di su futuro. Ami si ta convenci cu si nos para firme pa nos derechonan nos lo progresa den nos negociacionnan y yega na un sinergia cu Politiek Den Haag.


text:
Geplaatst op 07 January 2020 dor di Ministerio Enseñansa, Siensia, Kultura & Deporte
Despues di kumpli ku inventarisashon Gobièrnu di Kòrsou ta sigui ku e trayekto pa apuntá organisashonnan ku ta kumpli ku kriterionan stipulá pa karga ku e responsabilidat pa manehá un òf otro tereno deportivo a base di kriterionan stipulá. E intenshon ta ku na final di e trayekto akí Gobièrnu ta sera akuerdo di maneho (beheerovereenkomst) ku kada organisashon ku bini na remarke, pa un periodo di 5 aña. Despues di 5 aña lo evaluá i wak si por alargá ku un periodo di 5 aña mas. E akuerdo akí atraves di tempu lo ser kontrolá i supervisá pa FDDK, ku ta resortá bou di e Sektor di Kultura & Deporte ku na su turno lo tene Gobièrnu informá. E organisashon ku keda apuntá ta esun ku lo karga e responsabilidat pa e.o mantenshon i maneho di e fasilidat deportivo. E maneho di fasilidat mester kumpli ku un di e kriterionan importante ku ta dirihí su mes riba entrega di un plan kaminda ta elaborá programanan ku ta stimulá barionan i skolnan rondó di e terenonan deportivo pa hasi uzo di esaki mas tantu posibel i di e manera akí alsa partisipashon aktivo di komunidat na deporte. Esaki lo sosodé den estrecho koperashon ku FDDK. Gobièrnu di Kòrsou den e kuadro akí tin e firme intenshon pa stimulá moveshon aktivo di komunidat.
Tur inskripshon lo keda revisá koutelosamente i den un komishon ta hasi evaluashon di tur inskripshon i skohe esnan ku ta kumpli ku tur e kriterionan pa manehá e fasilidat i tereno deportivo. Pa mas informashon por tuma kontakto ku Sektor di Kulura & Deporte na numbernan di telefòn 461 5133 i 565 7369 of manda un app na (+599 9) 565 7369.
—
KOMUNIKASHON
‑ Link: Kriterionan pa organisashonnan deportivo
‑ Link: Formulario di inskripshon


text:
Den 2020 tabatin 11.5 mil hende na trabou aki na Boneiru. E trabounan ta repartí den diferente sektor. Pa loke ta e sektor di turismo, nos por repartí esaki den hotel, restorant, transporte(taksi i tour), agensianan di biahe ets. Banda di esaki nos konosé e sektor di konstrukshon, ku ta un sektor hopi grandi. Otro sektornan di importansia den nos komunidat ta e sektornan di vigilansia, komersio(tienda i pakusnan), nos krèchenan, pero tambe garashinan. Un sektor ku tambe ta kresiendo ta esun di kriamentu di mata. Informashon ku nos ta disponé di dje ta indiká ku e gran mayoria di trahadónan den e sektornan menshoná no ta organisá. Esaki por enserá ku trahadónan den e sektornan aki no ta konsiente di leinan ku ta aplikabel pa nan i ku e dunadó di trabou mester kumpli kuné. Pa falta di e konosementu aki por sosodé ku trahadónan ta keda eksplotá na trabou sin ku nan tin un defensa kontra e abuzonan aki.
E lei ku ta regla hopi asuntu tokante labor ta e Lei di Labor 2000. Pero fuera di e lei aki, tin diferente otro leinan ku sindikalismo ta na altura di dje i ku nan por hasi uzo di nan, ora ta trata algu spesífiko ku ta toka e trahadó. Asina nos konosé:
– Lei di trabou pa imigrantenan BES.
– Lei di seguridat na trabou
– Lei di stuwadoor
– Lei di sesantia
– Lei di penshun di báhes
– Lei di biudo(a) i huerfano
– Lei di malesa
– Lei di desgrasia
– Lei di fakashon
– Lei di terminashon di trabou
– Lei di sueldo minimo
– Lei di ònderstant
Inspektornan di labor ku ta traha na departamentu di Labor i asuntunan Sosial ta enkargá ku mantenshon i supervishon di e leinan aki. Trahadónan ku ta organisá den un sindikato semper por buska ayudo o konseho riba e leinan aki serka nan delegadonan òf via nan delegadonan serka nan sindikato. E sindikato si e mes no tin ekpertisio den kas semper por buska ayudo hurídiko serka un eksperto den e leinan laboral òf por aserká direktamente e departamentu di Labor i Asuntunan Sosial pa informashon. Esaki ta un di e servisionan ku komo miembro di un sindikato bo tin derecho riba dje. Pues asistensia hurídiko riba tereno laboral ta un di e servisionan ku bo ta haña pa e kontribushon ku bo ta paga mensualmente pa ta miembro di un sindikato. Tambe e sindikato atraves di kursonan di formashon lo bai na duna su miembronan di direktiva, su delegadonan i e miembronan interesá kursonan riba e leinan aki di moda ku trahadó mes tambe ta haña konosementu di su derechonan ankrá den e leinan aki i asina e mes ta bira mas fuerte na trabou i por evitá ku ta kometé abuso kontra di dje.
Den kuadro di e servisio aki, un di puntonan di enfoke pa realisá, USIBO a pone den su programa un “set-up” di loke nos a yama un bentana di asistensia pa tur trahadó/miembro i nan famia pero tambe pa e pueblo en general. Opviamente si bo ta miembro bo tin probecho di e sevisio aki i si mes tin gastu mará na dje, komo miembro lo bo haña un “fee” preferenshal. Pues e ta un estímulo pa komo trahadó bo ta miembro di un sindikato, ya ku banda di e servisio aki, nos lo bai trese na bo konosementu mas servisio ku sindikato lo bai ofresé na su miembresia.
Pa realisá e servisio aki den e forma mas optimal, sindikatonan na Boneru mester realisá i aktua den solidaridat i unidat di akshon. Esaki ta dos di e prinsipionan básiko ku mi a elaborá riba dje den e kolumnanan anterior. Usando e prinsipionan aki sin distinkshon di rasa, nashonalidat, religion, politika, desendensia, status sosial o ekonómiko i/o posishon den trabou, nos lo hasi e bos di trahadó mas fuerte i nos lo konstruí un mihó sosiedat kaminda nos lucha kontinuo lo ta HUSTISIA pa Un i Tur i un eksistensia humano i ku rèspèt pa dignidat humano. Ta na nos pa huntu konstruí e sosiedat ei pa nos mes pero tambe pa nos futuro generashonnan.
NÒCHI WILLEM: KONSEHERO DI UNION SINDIKAL BONERIANO, USIBO SINDIKALISMO NA BONEIRU(4)
Den 2020 tabatin 11.5 mil hende na trabou aki na Boneiru. E trabounan ta repartí den diferente sektor. Pa loke ta e sektor di turismo, nos por repartí esaki den hotel, restorant, transporte(taksi i tour), agensianan di biahe ets. Banda di esaki nos konosé e sektor di konstrukshon, ku ta un sektor hopi grandi. Otro sektornan di importansia den nos komunidat ta e sektornan di vigilansia, komersio(tienda i pakusnan), nos krèchenan, pero tambe garashinan. Un sektor ku tambe ta kresiendo ta esun di kriamentu di mata. Informashon ku nos ta disponé di dje ta indiká ku e gran mayoria di trahadónan den e sektornan menshoná no ta organisá. Esaki por enserá ku trahadónan den e sektornan aki no ta konsiente di leinan ku ta aplikabel pa nan i ku e dunadó di trabou mester kumpli kuné. Pa falta di e konosementu aki por sosodé ku trahadónan ta keda eksplotá na trabou sin ku nan tin un defensa kontra e abuzonan aki.


text:
BRAZIL - Sarah Quita Offringa ta keda ocupa cu preparacion pa su continuo competencianan internacional. E siman aki el a comparti un video cu ta mustra con e ta anda cu e bida internacional di un surfer Arubiano, y ta mustra cu e ta completamente aclimatisa, unda cu e ta.
MADRID – Corte Spaño diaranson a dicta atrobe cu mester extradite e ex spion Venezolano Hugo Carvajal pa Merca. Asina e portal Britanico BBC ta raporta. Atrobe, pasobra den pasado caba a dicta (2019) pa e wordo extradita, pero despues a cambia di pensamento. E ta wordo busca na Merca pa cargo di traficacion di droga y colaboracion cu e grupo terorista Colombiano Farc. Segun e portal, por ta tambe cu Carvajal por tin informacion importante incriminatorio contra presidente Venezolano Nicolas Maduro. Na 2019 Carvajal a kibra relacion cu Maduro y a huy pa Spaña. E veredicto di awe ta sigui e decision di gobierno Spaño pa no otorga sr Carvajal asilo politico.
ORANJESTAD – E edificio ‘bieu’ di Aduane na Playa ta bira un proyecto di Vivienda. Director di DOW señor Marlon Croes a confirma esaki diaranson mainta: “Nos ta bay construi un Departamento di Aduana nobo na Barcadera y e Departamento di Aduana na playa cu ta bandona aworaki por wordo converti den un proyecto di vivienda cu lo bay duna un balor añadi na e centro di Oranjestad pa cu su funcionamento”. Mas detayes e director no a duna, riba e tema. Pero por lo menos ta conoci awor cu e edificio ey lo haya otro destinacion awor.
ORANJESTAD - Diaranson mainta na Infra Gebouw, Gobierno di Aruba a firma MOU cu Bohama pa e edificio nobo pa Departamento di Aduana. Aduana ya pa hopi aña ta den diferente edificio separa for di otro y esey nunca ta contribui na un bon spirito laboral. Un separacion asina nunca ta contribui na e cooperacion manera cu lo desea of mester. Aduana awo lo haya un edificio nobo na Barcadera caminda cu lo ta funciona tambe como punto central. Un edificio moderno cu ta cumpli cu tur exigencia y cu lo trece sigur un miho ambiente di trabou na Departamento di Aduana. Mes momento ta soluciona un problema hopi grandi cu tin na playa cu e edificio actual di Aduana cu ta decai y bashi y no ta hayando atencion. Prome Minister Evelyn Wever-Croes tawata presente y na Infra Gebouw y prome cu a firma e MOU hunto cu Director di Bohama, señor Sander Leijenaar, a gradici tur esnan envolvi cu a ta haci e proyecto aki un realidad.
KRALENDIJK – Politiconan Boneriano ta hopi rabia y indigna pa e sugerencia di minister Kasja Ollongren recientemente cu esnan den Caribe Hulandes (incluyendo Bonaire) mester baña menos y usa menos airco pa e isla por tin un futuro mas ‘duradero’. Un di e politiconan ta diputado Nina den Heyer. "Mi a cuminsa cansa cu 11 aña despues ainda ta keda hasi e mesun inschattingsfout nan ki" sra den Heyer a comenta na noticiacla.com.
WILLEMSTAD - Ayera ofisialmente medidanan nobo relashoná ku COVID-19 a drenta na vigor. Un di e medidanan aki ta e uso di “QR CODE” na sitionan di rísiko haltu i kaminda tin bailamentu. Funshonarionan di e tim di kàntròl a sali kaya i a pasa na vários establesimentu kaminda normalmente sa tin aglomerashon di hende i tambe bailamentu. A indiká ku komo ku ayera tabata e promé dia, a pasa na e sitionan i wak si e kòntròl ta tuma lugá, i si e ta tuma lugá di forma korekto. Despues di ayera si lo bai kuminsá tuma medida kontra di esnan ku no ta kumpli ku e uso i kontrol di “QR Code”. NOTA: E articulo ta scirbi den Papiamento fonetico di Corsou.


text:
WILLEMSTAD – Di un banda kriadónan di porko ta konsiente ku mester tuma medida pa redusí e kantidat di dioxina den karni di porko. Di otro banda nan situashon ekonómiko no ta duna espasio pa hasi tur e kambionan nesesario.
Asina e kriadónan di porko a trese dilanti durante un seshon informativo organisá pa Departamento di Asuntunan Veterinario. “Si nan ke pa nos drecha e stalnan anto nan mester duna nos un supsidio”, un di e kriadónan a vosiferá.
Un reportahe di José Manuel Dias
Un inventarisashon ku e servisio veterinario a hasi resientemente di e varios kriaderonan di porko rònt Kòrsou ta mustra riba un situashon bastante alarmante. Dor di situashon a-higiéniko tin hopi porko ku ta keda eksponé na e supstansia dioxina ku por kousa kanser serka ser humano.
Medida
Komo medida a instruí tur kriadó di porko pa no duna e porkonan kuminda den tera mas. Mester laga e porkonan kome sea riba betòn of den baki. Tambe ta pidi pa stòp di duna e porkonan restunan di kuminda ku ta bini por ehèmpel di ‘landfill’. Na su lugá mester duna e porkonan layena di kome. Igualmente mester stòp ku kimamentu di sushi kaminda ta kria bestia. E kriadónan tin te ku dia ocho di febrüari pa implementá e medidanan aki.
Outor José Manuel Dias


text:
Ta basta sinta na kantu i tema pa bo bida. Kuminsá wak kiko bo mes por hasi pa subi bo resistensia.
Support ya pa 15 aña a kanta mesun kansion pa kurashá hende pa tuma bek nan responsabilidat den nan mes man. Kuido di bo kurpa pa bo por biba un bida salú ta den bo mes man. Klaro bo tin mester di bon guia si. Shonnan bo por keda sinta i spera ku yudansa ta bini pa bo òf bo ta lanta i trese kambio awor den bo estilo di bida. Nos di Support pa Bida ta bai yuda bo i guia bo den e temporada binidero.
Kiko nos di Support por hasi huntu ku bo?
- Nos ta start e promé kurso titulá “Lesa i komprondé etikèt” den kual bo ta bai siña den 10 lès pa bo por lesa i komprondé kiko tin pará riba e emboltura di kada produkto ku bo kumpra i pa bo komprondé kiko i kuantu daño e produkto (ku su aditivonan) ta hasi den bo kurpa. Malesa no ta start di su mes òf sin motibu. Semper ta algu malu ku bo ta hasi ku bo kurpa ku ta kousa malesa. Kada malesa (si mi a usa e palabra ‘kada’ èksprès) tin su kousa. Ora bo siña i komprondé e kousa di bo malesa bo por kura bo mes i yuda otro hende pa nan tambe rekobrá nan salú. Bo kurpa no a wòrdu diseñá pa ta malu òf e kurpa no ta lanta un dia i e kurason ta ataka e kurpa, e nir ta stòp di funshoná, òf skarnirnan ta kuminsá gasta. E kousa ta lokual bo mester buska i bo ta bai ripara ku manera bo trese e kambio (kita òf eliminá e kousa) bo kurpa ta rekuperá. Bo kurpa semper ta aspirá un situashon salú i perfekto, pues manera bo duna e kurpa e hèrmènt ku e mester, e kurpa ta regenerá. Miéntras ku bo sigui pone kos dañino den e kurpa, bo lo sigui ‘sufri’. Ta meskos ku bo outo; si bo ke pa e outo traha bon bo tin ku kuid’e korektamente. Bo mester sòru pa e haña su kombustibel (gasolin, diesel, koriente), su zeta adekuá, su awa den radieter, airu den su tayernan i tin bia bo tin ku buska un eksperto pa buska mas profundo pa haña e kousa. Bo kurpa no ta hopi diferente: bo tin ku duna e kurpa e nutrishon apropiá, bebe sufisiente awa (limpi), evitá produkto malu den e kurpa, hasi moveshon (trein e kurpa) i tin bia bo mester bai un dòkter pa e por wak un tiki mas profundo kiko e kousa ta di bo malesa.
- Riba e wèpsait “Support pa bida” i tambe “Support voor het leven” bo ta haña mas ku 3000 artíkulo i video pa yuda bo, guiá bo pa amplia bo konosementu di e kurpa humano.
- Tur luna, riba e promé dia di e luna nobo, bo ta haña un boletin na bo e-mail adrès, ku masha hopi informashon, artíkulo i video tokante biba salú, kome salú, move salú i pensa salú.
Úniko kos ku abo tin ku hasi ta inskribí riba www.support.cw i pa bo por sigui e kurso bo tin ku inskribí pa e kurso tambe. E gastunan pa e kurso ta sero florin, pues nada!! Kompletamente grátis!!
Klek aki pa bo inskribí i haña akseso na e kurso ‘Lesa i komprondé’. Pronto lo anunsiá e siguiente kurso: Subi bo resistensia.
Subi bo resistensia ta un kurso di 40 lès den kual bo ta siña di subi i hasi bo sistema imunológiko mas fuerte. Keda pendiente!
Unabes bo ta inskribí bo ta haña tur informashon i notisia ora i dia ku nos start e kurso: Subi bo resistensia.
1,442 Bia mirá, 2 Bia mirá awe


text:
Venezuelastraat – Driemasterstraat
Diadomingo marduga den careda di 3:30 unidadnan policial a bay tira un “spot check” ariba BaraBar. Na yegada polisnan a haya e porta dilanti cera, pues cu e polisnan no por drenta pa haci nan control, siendo cu paden tin hende. Durantre e control por bisa cu nan a bin haya sa di un entrada cu ta cay ariba Venezuelastraat , cu berdad e luga ta “cera” ora dunanan e ordo pa hacie.
Pero den realidad, e luga nunca no ta cera. Na banda polisnan a nota un entrada y esaki ta wordo usa como entrada y salida pa e bar.
Di e manera aki burlando di autoridad, momento cu nan bin pa duna nan ordo pa cera. Durante siman pasa esaki a sosode, manera nos a trece dilanti pero e dia ey autoridad lo no tawata na altura di e practica aki.
Paso si polis no haci esaki, esnan paden ta keda te merdia 12’or, si no ta mas laat. Y esaki ta causando hopi molester pa e area y habitantenan cu mester drumi pa bay traha mainta.
Pues pa awor tur wowo ta ariba Barabar, si no bin “ordo” di un of mas persona of di un caminda pa haci otro loke ley ta stipula.
Mester bisa si cu, no ta solamente e establecimiento nocturno aki so no ta mantene su mes na e orario stipula cu nan mester cera. Ta constantemente polis mester pasa diferente otro establecimientonan y hala nan atencion, cu nan a pasa e orario stipula pa cera.


text:
The Shortest Path to RealLife ConversationsMarch 23, 2017
Your checklist when starting a new businessMarch 26, 2020
Empresanan ku ta kai bou di e kategoria Mikro, Chikí i Mediano ta entre esnan ku lo haña mas impakto di e efektonan negativo ekonómiko i finansiero di e pandemia global di COVID-19. E empresanan aki, maske nan no ta partisipante grandi den komèrsio internashonal, ta kontribuí signifikante na aktividatnan ekonómiko nashonal i tambe empleo. Por ehèmpel empresanan mediano, i chikí ta komponé 98 porshento di empresanan na Kòrsou i ta sòru pa 60% di empleonan den sektor privá!
Ku e impakto kresiente di e pandemia riba nos ekonomia global, e impakto simultáneamente riba empresanan mikro, mediano i chikí no por keda ignorá. Sea e ta un tienda ‘mom and pop’ (tienda di ántes ku ta di un famia, p.e. tiendanan di Portugues) na skina di hanchi ku ta eksperensiá kon su klientela ta baha òf e kompania di catering ku a pèrdè hopi debí na un evento ku a keda kanselá òf un hotèl ku ta konfrontando ku kanselashon nan ku kada bes ta keda bira mas tantu, bou di su bishitantenan.
E artíkulo aki den un forma konsiso lo enfoká riba e posibel impaktonan di COVID-19 riba empresanan Mikro, Chikí i Mediano i kiko ta e opshonnan ku e empresanan aki por konsiderá pa asina mitigá e impakto. Ademas e artíkulo di forma konsiso ta diskutí algun medida di maneho ku gobièrnunan por introdusí ku por asistí i yuda empresanan Mikro, Chikí i Mediano den e periodo difísil aki.
Posibel impakto riba Empresanan Mikro, Chikí i Mediano
E posibel impakto direkto i indirekto di e pandemia Covid-19 riba empresanan chikí i mediano ta diferensiá konforme e empresa individual i di e sektor, pero probablemente e empresanan ku ta den e sektornan ku tin mas kontakto ku konsumidó manera den hospitalidat (hospitality) i tambe benta por detal (retail) ta esnan ku lo keda mas negativamente afektá.
Naturalmente tin e aspekto di impakto humano, manera e bahada di produkshon debí na malesa di empleadonan i subida di ousensia debí na enfermedat (ziektemelding), pèrdida di konosementu, ekspertisio i abilidatnan kaminda un empleado ta bira malu òf kisas ta yega na fayesé dor di e vírùs.
Bahada di benta debí na bahada di demanda, sea ta lokal òf di klientenan den eksterior, tambe ta afektá e empresa su abilidat pa sigui kumplí ku pagonan mensual di salario i tambe nan ganashi. E interupshon den e kadena di suministrashon por kondusí na difikultat pa suministrá produktonan final òf ‘input’ pa kaba produktonan industrial, ku tin efekto kousal pa kumplí ku obligashon nan kontraktual.
Otro posibel impakto ta e subida di kompra di pániko dor di konsumidónan, ku den un término kòrtiku lo generá subida di benta pero probablemente lo kousa un skarsedat den inventarionan, espesialmente kaminda e kadena di suministrashon a keda interumpí. Hopi empresario chikí rònt mundu tin e miedu real ku tin ku manda hende kas, sera temporalmente of kompletamente para ku nan aktividatnan komersial.
Kon Empresanan mikro, chikí i mediano tin ku dil ku e situashon aki?
Dor di nan grandura, empresanan mikro, chikí i mediano ta konfrontá retonan mas grandi i tambe limitashonnan di rekursonan, mas tantu ku empresanan grandi, manera por ehèmpel empresanan multinashonal. Akseso limitá na kapital hopi biaha ta limitá e empresario su abilidat pa respondé na ora di enfrentá krísis. Pero tin pasonan ku empresanan mikro, chikí i mediano por tuma apesar di nan grandura.
Aki ta sigui algun di esnan mas importante:
- Protehá e salú di e empleadonan
E empleado ta un di e piesanan mas importante den un empresa, esei ta nifiká ku e salú di e empleado ta hopi mas importante, espesialmente esnan ku ta traha den e sektornan ku tin hopi kontakto ku hende. Por ehèmpel esnan ku ta risibí e persona na promé instante manera resepshonista i esnan ku ta traha komo kahera na supermerkadonan ku tur dia tin un kontakto di aserka ku klientenan. Esakinan ta kore e riesgo mas grandi pa kontagiá ku e vírùs aki. Diferente na otro empleadonan, e empleadonan ariba menshoná si no tin e luho pa traha via di kas. Esei ta nifiká ku nan mester tin e ekiponan adekuá di moda ku por garantisá nan siguridat, kome desinfektante pa limpia man/‘hand sanitizer’ i klinèks ora nan ta ehersé nan trabou.
Tumando e konseho di WHO (World Health Organization/ Organisashon Mundial di Salubridat) i tambe e outoridat di salú nashonal (GMN/GGD) pa apliká e distansia sosial (social distancing), hopi empresa a kuminsá apliká esaki i redusí e kantidat di empleado ku ta traha den e mesun espasio, i si por laga empleado kuminsá traha na kas si esaki ta posibel, i tambe trata na reuní mas tantu virtualmente. Kaminda ta posibel kanselá reunionnan ku gruponan ku mester bini for di eksterior i no hasi biahenan na paisnan ku ta afektá dor di vírùs.
Protehá e salú di e empleado tambe ta inkluí su salú mental. Den kasonan kaminda ta inevitabel pa keda sin kita hende for di trabou mester asumí un aserkamentu humano. Tin ku garantisá ku si tin retiru esakinan ta konforme ku leinan vigente pa asina sòru pa no violá e derechinan di e empleadonan.
- Sigui bon práktikanan nashonal komo internashonal segun nan ta desaroyá
Segun WHO, e vírùs COVID-19 ta un vírùs hopi kontagioso i en partikular problemátiko pa esnan ku tin un sistema inmune afektá manera hende di edat avansá i esnan ku tin un malesa kaba. Notabel ta ku den Karibe, nos no ta dil solamente ku un kresementu di hendenan di edat avansá pero tambe un kresementu di insidentenan di hendenan ku tin un malesa króniko no transmitibel manera diabétis i preshon haltu.
Kompanianan mester formulá nan maneho di nan organisashon ku e meta pa prevení i redusí transmishon. E protokòl di bo kompania mester ta aliniá segun e maneho ku bo pais su kuido públiko i WHO a desaroyá. Esaki mester keda adaptá i ahustá regularmente. Revisá en partikular e pamflèt di WHO “Getting your workplace ready for corona vírus”.
Tin un par di medida simpel ku por minimalisá e transmishon ambiental. Esakinan ta inkluí fasilitá ‘hand sanitizer’, pega poster tokante maneranan korekto di hala rosea i higiena, eksigí na trahadónan ku ta sinti nan mes malu pa nan keda kas, enkurashá trahadónan di limpia nan área personal di trabou regularmente, sòru pa bo kompania su kashi di promé ousilio ta bon di stòk ku mondkapjes, hanskun (handschoen), alkohòl i subi e frekuensia di limpiesa na ofisina.
Kompanianan tambe mester formulá manehonan i protokòlnan humano i no diskriminatorio dado kaso ku ta sospecha di òf a konfirmá un kaso di COVID-19 bou di trahadónan òf trahadónan ku tabatin kontakto ku un kliente infektá. Kua ta e tipo di sistema di ayudo, manera ayudo profeshonal ku tin ku keda instituí na momentu ku un trahadó yega na fayesé dor di e vírùs aki? Promé ku instituí e tipo di sistema di ayudo mester tene na kuenta e impakto ku e morto por tin riba moral i riba salú di otro trahadónan.
Otro bon fuentenan ta entre otro guianan tokante Corona vírus pa kompanianan publiká dor di Kámara di Komèrsio nan internashonal, tambe guianan públiko dor asosiashon di empresa chikí i grandi, lokal i internashonal òf kámara di komèrsio.
- Kombatí “fake news” dor di tene bo empleadonan i klientenan/stakeholders debidamente informá
Empresanan mester kombatí rumornan i falta di komunikashon òf informashon inkorekto tokante COVID-19 ku ta keda publiká riba retnan sosial. Kombatí e “fake news” ta rekerí pa komo empresa, bo tene bo klientenan informá riba e estado aktual di bo operashonnan i e medidanan ku bo a implementá pa prevení òf atendé ku kualkier situashon di transmishon di COVID-19. Konfia informashon di fuentenan verídiko manera outoridatnan di salubridat nashonal (Gobièrnu/GMN/GGD), Caribbean Public Health Agency (CARPHA), Pan-American Health Organisation (PAHO) i World Health Organization (WHO).
- Manehá bo riesgonan
Awor ta e momentu pa bo prepará òf revisá/aktualisá bo plan di kontingensia òf di kontinuidat di bo negoshi.
Un parti masha esensial di preparashon ta pa bo revisá tur bo kontraktnan ku kompanianan di entrega/kumpradónan di produkto òf servisio. Tambe averiguá si e pandemia di COVID-19 lo por tin influensia riba bo negoshi su kapasidat pa kumpli ku tur su obligashonnan kontraktual.
Manehá riesgo tambe por rekerí diversifikashon di bo fuentenan di entrega den kaso si e kompania ku ta entrega na bo sera òf no por kumpli ku bo empresa mas.
Hopi kompania ta disponé di un òf otro forma di seguro pa den kaso di interupshon òf problema di negoshi. Puntra bo kompania di seguro kiko e seguro ta kubri i kiko e pólisa no ta kubri. Spesialmente pa kompanianan ku ta eksportá ta importante pa revisá e pólisa di seguro.
- Konsiderá e opshon di un krédito
Negoshinan mester konsiderá di antemano e opshonnan eksistente di krédito, den kaso ku demanda lo baha i por afektá negativamente e fluho monetario i abilidat di paga obligashonnan mensual. E opshonnan aki por ehèmpel ta un fiansa serka un famia, amigu of un fiansa serka un banko. Esnan ku ta dediká nan mes den sektor di eksportashon por konsiderá opshon di finansiamentu komersial.
- Apstené di subimentu di preis
Kompanianan mester apstené nan mes for di práktikanan di subimentu i manipulashon di preis, lokual por redusí bon boluntat di públiko pa bo negoshi i pone ku klientenan ta bai over na bo kompetidor.
Kon gobiernu por asistí?
Gobièrnunan rònt mundu ta birando mas konsiente di e ròl ku empresanan mikro, chikí i mediano (MSME) tin i nan a buska i haña maneranan pa asistí empresanan durante e periodo di desafio aki. Den sierto estado na Merka, e negoshinan ku a keda afektá pa COVID-19 por risibí fiansa ku interes abou for di un fondo di desaster di gobièrnu. Na Oropa e Komishon Oropeo a saka un reakshon kordiná pa kontrarestá e impakto di e vírùs Corona, en partikular pa empresanan mikro, chikí i mediano (MSMEs). Den algun pais Karibense, sosten direkto, pa medio di fiansanan i donashonnan di institutonan di fiansa pa desaroyo, por ta un opshon, esaki ta dependé di e espasionan fiskal di kada gobièrnu.
Sinembargo, por tin sosten indirekto por ehèmpel posponé pago di impuesto (belasting), kanselá debenan, i otro akshonnan pa yuda empresanan mikro, chikí i mediano (MSME) ku tin difikultat ku cashflow (fluho di plaka/e sèn efektivo ku ta drenta e negoshi pa por hasi kompra). Gobièrnu por tuma den konsiderashon otro intervenshonnan di maneho ku ta inkluí sosten pa empleadonan ku a keda afektá. Esaki ta inkluí empleadonan ku a pèrdè trabou òf ku mester kuminsá traha partaim (part-time). Gobièrnunan por suspendé pago di tarifanan di importashon (invoerrechten) temporalmente riba produktonan di medisina (medical supplies) pa hasié mas fásil pa kompanianan i e públiko en general tin akseso mas barata na e produktonan aki.
Pronto Gobiernu di Kòrsou lo anunsiá un pakete pa sostené nos empresanan Mikro, Chikí i Mediano.
Den e periodo aki di insertidumbre, ta mas importante ainda pa gobièrnunan i sektor privá tene kanalnan di komunikashon habrí i sigui traha huntu riba preparashonnan ku ta andando i esfuersonan pa mitigá i redusí mas tantu e impakto ekonómiko komo humano di e pandemia aki.
*******
WILLEMSTAD – 19 mart 2020
E artíkulo aki ta un kontribushon di e Sektor enkargá ku Relashonnan Komersial ku Eksterior di Ministerio di Desaroyo Ekonómiko di Kòrsou!